
Forsiden: 

Lørdag den 24. juni var aftenen 
lun. Det var næsten vindstille i 
Nordjylland, og mange nød det 
gode vejr udendørs. Derfor lagde 
en del mærke til nogle tydelige lys, 
der bevægede sig langsomt på den 
skyede himmel kort efter kl. 23.30. 

Læs Torben Birkeholms artikel 
„Fremmede fartøjer over Aalborg 44 . 
(Foto: privatfoto) 


Club ufo-nyt 

Bliv gratis medlem af SUFOLs 
nye bogklub og få ekstra fordele 
som læser af UFO-Nyt. 

Læs nærmere side 9. 


Indhold 


Ulven kommer!.3 

Fremmede fartøjer over Aalborg.4 

Første DNA bevis i en nærkontakt.7 

Club ufo-nyt. 9 

Oplev ufoer i Norge. 10 

Rumaffald i Sydafrika. 12 

Dommedag udeblev - igen. 12 

Kig på himlen. 13 

Nødraket var nordlys!. 13 

Karin Frost. 14 

Verdens særeste weekend. 15 

Jeg har trykket et spøgelse på næven. 17 

En kommentar til „19 Direkte 44 . 19 

Spielberg ufoer. 20 

Tavshedspligt i 25 år?. 20 

Et historisk øjeblik . 21 

Gådefulde stjerneskud.22 


Skandinavisk UFO Information 


SUFOI 

Postboks 6, DK-2820 Gentofte 
giro 9 11 77 25 
Prøvenumre, information og 
observationer tlf. 70 20 11 22 

Elektronisk post til SUFOI: 

Du kan kontakte flere af SUFOI’s 
repræsentantskabsmedlemmer på 
vores hjemmeside: www.sufoi.dk 
E-mail: info@sufoi.dk 

SUFOIs formål og ledelse: 

Se side 3 

© Copyright: SUFOI 2000 

Nyhedsmedierne kan, i henhold til 
ophavsretsloven og med tydelig 
kildeangivelse, bringe citater fra 
signerede artikler. Artikler må kun 
bringes i deres hele udstrækning 
efter skriftlig aftale med den an¬ 
svarshavende redaktør. 

Kopiering fra UFO-Nyt er kun tilladt 
i overensstemmelse med overens¬ 
komst mellem Undervisningsmini¬ 
steriet og Copy-Dan. 

De i UFO-Nyt offentliggjorte artikler 
fremtræder som bidrag til kendskabet 
og forståelsen af ufoforskningen i 
dens forskellige former, uden at 
SUFOI nødvendigvis anerkender de 
tanker, som måtte fremkomme heri, 
og uden at foreningen hæfter for de 
fremsatte meninger. 


Ansvarshavende redaktør: 

Kim Møller Hansen 

e-mail: box7151@post3.tele.dk 

Redaktionel medarbejder: 

Ole Henningsen 

Tegnere tilknyttet UFO-Nyt: 

Henrik Klinge Pedersen, Bo 
Møller Hansen, Dezso Sternoczky 
og Hunt Emerson. 

Produktion: 

Sats ved: JL Desk Top - 57 64 84 37 
Tryk udført af: 

Glumsø Bogtrykkeri A/S - 57 64 60 85 

Distribution: 

Avispostkontoret, København V. 

Annoncer: 

Redaktionen modtager gerne 
reproklare annoncer på produkter, 
der vedrører bladets emnekreds. 
Nærmere oplysninger fås ved 
henvendelse til bladets redaktør. 

Artikler: 

Redaktionen modtager gerne 
artikler. Send os først et brev og 
fortæl, hvad du har lyst til at skrive 
om, så du ikke bruger tid på en 
helt færdig artikel, som vi måske 
ikke kan bruge. Da bladet udgives 


af en forening med begrænsede 
ressourcer, kan vi ikke udbetale 
honorarer for offentliggjorte 
artikler. 

Deadlines: 

Den 2. oktober for stof til nr. 4, 
som udkommer medio november. 

Abonnement: 

UFO-Nyt udkommer med 4 numre 
årligt på hver 24 sider. 
Abonnementsprisen for 2000 er kr. 
247,00. Beløbet indbetales på giro 
9 11 77 25 til SUFOI, Postboks 6, 
2820 Gentofte. 

UFO-Nyt kan fremsendes i kuvert 
mod en merpris på kr. 60,00 (i alt 
kr. 307,00). Denne kuvertservice er 
obligatorisk for Grønland, Færø¬ 
erne og alle øvrige lande. 

Ønsker man at sikre sig mod 
fremtidige prisstigninger, kan vi 
tilbyde et 5 års abonnement 
(2000-2004 incl.) for kr. 1.235,00. 
Med kuvertservice bliver prisen kr. 
1.535,00. 

Adresseændringer: 

Adresseændringer bedes hurtigst 
muligt meddelt direkte til SUFOLs 
medlemsarkiv: Jan Hansen, 
Posekærvej 42, 6200 Åbenrå. 


UFO-Nyt udgives af Skandinavisk UFO Information (SUFOI) O Postboks 6 O 2820 Gentofte O tlf. 70 20 11 22 

SUFOI reg. nr. 3148/3149 O ISSN 0049-4976 









































Leder 


UFO-NYT 3/00 3 




Skandinavisk UFO Information 
SUFOI 

Postboks 6,2820 Gentofte 

Formål 

1) SUFOI er en forening, der har til 
formål at bidrage til forståelsen af 
ufofænomenerne ved indsamling og 
læarbejdning af kildemateriale (obser¬ 
vationsberetninger, forsøgsresultater, 
bøger m.m.), samt at udbrede kend¬ 
skabet til emnet ved publikationer, 
foredrag og anden udadvendt 
virksomhed. 

2) Det er SUFOI’s opfattelse, at 
kildematerialet udgør et vigtigt grund¬ 
lag for undersøgelser og oplysningsar¬ 
bejde ud fra en seriøs og kritisk 
synsvinkel. 

3) Ved et ufofænomen forstår vi en 
beretning om et himmelfænomen, hvis 
væsentligste kendetegn er, at det selv 
efter en nøje undersøgelse foretaget af 
kompetente personer, ikke kan for¬ 
klares som værende et kendt fænomen. 

Ulven kommer! 


Overdrivelse fremmer forståelsen. 
Der er i disse år en tendens til at 
udtrykke sig med overdreven brug 
af tillægsord o.lign. Alting er 
enormt, fantastisk, sensationelt, 
katastrofalt eller „helt kanon“! 
Således også i ufo-kredse, hvor vi 
gang på gang hører, at en ny sag 
„er den bedste til dato“ og „et 
afgørende bevis for, at vi ikke er 
alene i universet 44 . Men efterføl¬ 
gende må vi konstatere, at det - 
endnu engang - var en fis i en 
hornlygte. Lad mig illustrere dette 
med to dugfriske eksempler fra 
England: 

I tiden op til den 11. marts var 
verdenspressen virkelig gejlet op 
til den helt store sensation. Det 
engelske tidsskrift „UFO 
Magazine 44 med Graham Birdsall i 
spidsen ville på en pressekonfe¬ 
rence vise klip fra den nye video 
„The Secret NASA Transmis¬ 
sions 44 . De angiveligt tophem¬ 
melige optagelser fra de amerikan¬ 
ske rumfærger skulle vise to 
ukendte livsformer i rummet. 

Men sensationen udeblev. Efter 
pressekonferencen har ingen aviser 
eller tv-stationer bragt så meget 
som en kommentar om filmen, 
trods mediehysteriet op til offent¬ 
liggørelsen. Hvorfor denne tavshed? 

Graham Birdsall har i det 
seneste nummer af UFO Magazine 
svar på rede hånd: Pressen har 
rottet sig sammen med CIA, FBI, 
diverse regeringer og alle de andre 
mørkemennesker, som forsøger at 
skjule sandheden om ufoerne. 
Længe leve sammensværgelses¬ 
teorien! Den kan bruges til hvad 
som helst og er umulig at imødegå 
med succes - for så er man jo selv 
med i komplottet, ikke sandt? 

Sandheden om pressens svig¬ 
tende interesse er nok snarere, at 
den omtalte videofilm godt nok 
viser flere interessante klip fra 
rummet - derfor har SUFOI også 
hjemkøbt et mindre antal videoer, 
så læserne kan få syn for sagn - 
men filmen lever ikke op til UFO 
Magazines pompøse forannon¬ 
cering. I øvrigt er optagelserne - 
som Ole Henningsen også påpe¬ 
gede i sidste nummer af UFO-Nyt 
og i middagsradioavisen i DR - 
ikke hemmelige. Alle kunne have 
optaget sekvenserne udstyret med 
en fantastisk tålmodighed og en 
hulens masse videobånd. 

Den 17. juli dukkede en ny 



opsigtsvækkende pressemedde¬ 
lelse op i mailsystemet. Den kom 
fra en ufogruppe kaldet „British 
UFO Studies Centre 44 i Nordeng- 
land. Gruppen havde netop mod¬ 
taget en 4-minutters optagelse af 
en dagslysufo filmet af en Eric 
Morris den 9. juli i Hartford. 
Optagelsen er ifølge pressemedde¬ 
lelsen „den bedste ufooptagelse i 
UK nogensinde 44 og „årets mest 
overbevisende bevis for, at frem¬ 
mede fartøjer besøger Jorden 44 . 

Folk, der har set hele optagelsen, 
siger, at den viser et lille, rundt 
objekt, som tumler rundt på him¬ 
len, mens kameraets autofokus 
forgæves forsøger at stille skarpt. 
Vi bringer på denne side et enkelt 
billede fra den sensationelle film - 
som næppe kan forstyrre natte- 
søvnen hos UFO-Nyts læsere. 

Det ligner jo unægtelig en bal¬ 
lon, hvilket den kendte engelske 
ufolog Jenny Randles også har på¬ 
peget over for British UFO Studies 
Centre. Men det rager indtil videre 
British UFO Studies Centre en fjer. 
De har endelig fået en „god 44 sag, 
som de kan bruge til at sole sig i 
mediernes flygtige søgelys. 

Hvis ufologien nogensinde skal 
opnå så mange troværdige facts, at 
det kan sandsynliggøres, at der 
vitterligt findes uidentificerede 
himmelfænomener, som videnska¬ 
ben bør interessere sig for - så har 
vi ikke brug for personer eller or¬ 
ganisationer, der råber „rumskib! 44 
og „sensation! 44 , hver gang de ser 
en ballon eller et flakkende lys på 
aftenhimlen eller opdager cirkel¬ 
mønstre i naboens kornmark. 

Vi vil se jordbunden rapport¬ 
optagelse og seriøs efterforskning, 
også selv om den nogle gange 
medfører, at det, der i første om¬ 
gang så meget mystisk ud, viser 
sig at have en ganske naturlig for¬ 
klaring. Artiklen på de følgende si¬ 
der er et godt eksempel på dette. □ 


AF KIM MØLLER 
HANSEN 

AF TORBEN 
BIRKEHOLM 



(Privat 

videooptagelse) 



Fremmede fartøjer 


over 



Lørdag den 24. juni var aftenen lun. Det var næsten vindstille i Nordjylland, 
og mange nød det gode vejr udendørs. Derfor lagde en del mærke til nogle 
tydelige lys, der bevægede sig langsomt på den skyede himmel kort efter 


kl. 23.30. 

To gullige eller rødlige lys bevæ¬ 
gede sig lydløst over Aalborg- 
området og fik straks efter følge¬ 
skab af endnu et lys, der steg op 
mod de første. Sammen fulgte de 
tre lys et indviklet mønster i luften, 
hvor de på et tidspunkt dannede 
spidserne i en flot trekant. 

Lysene kunne ses i adskillige 
minutter, og flere vidner undrede 
sig såre. Ved 23.45-tiden begyndte 
telefonerne så at kime hos Flyve¬ 


station Aalborg og SUFOI’s lokale 
repræsentant Torben Birkeholm. 
Nogle rapporterede om lysende 
ufoer over byen, mens andre ville 
høre, om man havde en forklaring 
på de tre mærkelige lys. Fler følger 
et par eksempler på de meldinger, 
som kom ind til SUFOI, enten 
direkte eller henvist af personalet 
på Flyvestationen: 

Vidne fra Aalborgs vestby: 

Først så jeg to gulligt lysende 


“stjerner ”, der kom fra øst. De 
bevægede sig langsomt på himlen 
nogenlunde samlet. Pludselig kom 
endnu et lys til, og de første to 
bevægede sig derefter tæt ind mod 
hinanden. Til sidst bevægede alle 
tre lys sig i hver sin retning. Jeg 
har netop talt med Flyvestationen, 
der allerede havde modtaget tre 
opkald om det samme. 

Vidne fra den sydlige del af 
Aalborg: 

Jeg observerede to lysende ob¬ 
jekter fra mit soveværelsesvindue 
på 3. sal i nordøstlig retning. De 
bevægede sig skråt opad mod 
nord i et roligt tempo. Min første 
tanke var, at jeg kiggede på to 
helikoptere, men det gullige lys og 
de manglende blink undrede mig. 
Et godt stykke over Skansebakken 
i Nørresundby nærmede det 
nederste objekt sig det øverste, og 
et kort øjeblik var de meget tæt på 
hinanden, for igen et øjeblik sene¬ 
re at lægge afstand til hinanden. 

Lysene fulgtes ad i en lige linje, 
men stod pludselig stille med 
noget større afstand. Da kom et 
tredje objekt frem over Skanse¬ 
bakken , bevægede sig i linje med 
det øverste objekt, bare lidt 
lavere. Formationen stod stille i 
flere minutter og begyndte så at 
svæve langsomt op mod skyerne. 
De gled stille fra hinanden, og 
som de gled op gennem skyerne, 
blev de svagere og svagere. Til 
sidst kunne jeg kun se et objekt. 

Set gennem kikkert var der kun 
tale om et sløret lys. Jeg ringede 
til bekendte nord for Aalborg, men 
de kunne ikke se noget. 

Vidne fra Nørresundby: 

Vi så tre gulligt lysende objek¬ 
ter, der langsomt bevægede sig 
over himlen. Objekterne var under 
det lave skydække. De skiftede 
indbyrdes position, men fulgtes 
ad. På et tidspunkt forsvandt de 
ind i skydækket. Der var ingen 
motorstøj, og de bevægede sig 
ikke som noget kendt. 

På et tidspunkt efter midnat 

ringede personel fra Flyvestationen 
til SUFOI’s repræsentant for at 
drøfte sagen. Der var ingen fly¬ 
trafik i området, men på baggrund 
af de telefoniske oplysninger blev 
flere teorier diskuteret. 

Umiddelbart kunne der være tale 
om projektørlys/laserlys, idet de 
blev set med skyerne som bag¬ 
grund (skybasen lå i omkring 
6.000 fod). Dog var flere vidner 
sikre på, at mindst et af lysene blev 
set med himlen som baggrund. 
Tilsyneladende havde politiet også 
modtaget henvendelser fra vidner. 
Nogle vidner mente, at der kunne 
være tale om balloner. 

Videooptagelse af de tre lys 


SUFOI fik tidligt en meget in¬ 
teressant henvendelse. En familie i 
Nørresundby havde koldblodigt 
optaget ca. fem minutter af hænd¬ 
elsen på video, og alle tre lys kun¬ 
ne tydeligt ses! Der blev straks 
lavet aftale om at besøge familien 
om søndagen, så SUFOI kunne 
sikre en teknisk undersøgelse af 
den spændende optagelse. 

I løbet af søndagen ringede flere 
vidner, og en del rapporterede 
hændelsen via SUFOI’s hjemme¬ 
side. Om eftermiddagen blev 
videooptagelsen set igennem flere 
gange, og der blev optaget rapport 
vedr. omstændighederne, de 
praktiske og de tekniske forhold. 

Optagelsen viste sig at være 
meget god, bl.a. havde man sikret 
sig, at omgivelserne kunne ses 
samtidig med lysene, selv om der 
blev zoomet ind på de tre lys 
adskillige gange. Når man både 
kan se ufofænomener og omgivel¬ 
ser, er det muligt at lave beregnin¬ 
ger af størrelse og afstand, noget 
som ellers vil være vanskeligt. 

Nogle af vidnerne, der rapporte¬ 
rede via SUFOI’s hjemmeside, gav 
ret detaljerede beskrivelser. Fx 
denne fra en århusianer, der havde 
været til Vikingetræf på Lindholm 
Høje, som fra 41 meters højde 
giver mulighed for et godt udsyn 
over både Nørresundby og Aalborg 
(forkortet): 

Fem af os gik op på vikinge- 
gravpladsen for at sidde lidt (det 
er en speciel følelse som vikinge- 
kriger at sidde der, hvor “de 
rigtige ” og ens forgængere ligger 
begravet...). Efter en times tid fik 
jeg øje på et skarpt lys mellem to 
skorstene nede i Nørresundby, 
tilsyneladende længere væk end 
skorstenene. Jeg undrer mig, da 
der pludselig er to lys, og så tre. 
Jeg gør mine venner opmærksom 


på det, og flere har allerede set 
det. En af dem er helikopterpilot i 
forsvaret, og han har set alt, der 
bør flyve i dansk luftrum, men 
hverken han eller vi andre kan 
identificere ufoerne. De tre gul¬ 
orange lys flyver ad en kurs mod 
os og stiger til 5-7.000 fod, før de 
forsvinder i skyerne. Indimellem 
bytter de plads i formationen med 
en hastighed nogenlunde som he¬ 
likoptere. Lysene var stærkere end 
nogen planet. 

En anden beskrev hændelsen, 
som den blev oplevet fra gadeni¬ 
veau i Aalborg: 

Jeg kom hjem fra arbejde lør¬ 
dag aften, da en af mine naboer 
bad mig kigge mod himlen. Der så 
jeg tre “ildkugler ” - runde objek¬ 
ter, med varierende lysintensitet - 
der bevægede sig højere og højere 
op. Det så ud, som om de fløj i en 
fast formation, en retvinklet tre¬ 
kant, men det ene objekt bevægede 
sig også frem og tilbage mellem 
de to sidste, i en meget kontrolle¬ 
ret bevægelse. Det, der undrede 
mig mest, var måden objekterne 
var i stand til at navigere på. Det 
“aktive ” objekt cirklede rundt om 
et af de andre i en blød bue, mens 
de stadig steg. Dette fortsatte, 
indtil de forsvandt ud af syne bag 
skydækket, som var ved at trække 
sammen. 

Endnu en videooptagelse 


En af henvendelserne via SUFOFs 
hjemmeside afslørede en opsigts¬ 
vækkende nyhed. Endnu et hold 
vidner havde set lysene og optaget 
en længere sekvens på video. I alt 
f em voksne og tre børn var samlet, 
da de så lysfænomenerne. Den ene 
voksne har været ansat på Flyve¬ 
station Aalborg og er nu ansat i 
Politiet. Han syntes, at lysene min¬ 
dede om landingslys på fly, og han 
ringede til Flyvestationen samtidig 
med, at de optog lysene på video. 

Der eksisterede altså to video¬ 
optagelser af det samme fænomen, 
optaget uafhængigt af hinanden. 
Det kunne betyde, at der var en 
usædvanlig mulighed for at lave en 
præcis krydspejling fra de to op¬ 
tagelsessteder, hvorefter afstand og 
størrelse kunne beregnes. Det er 
ikke sket før i SUFOI’s historie. 
Der blev hurtigt taget kontakt til 
fotografen, og et møde blev aftalt 
til mandag aften. 

Pressen på arbejde 


SUFOI-Aalborg tog søndag aften 
kontakt til Nordjyske Stiftstidende, 


der mandag morgen bragte en ar¬ 
tikel om sagen på forsiden. Det 
blev understreget, at det omfatten¬ 
de vidnemateriale (observationer 
fra mindst 20 forskellige steder i 
Storaalborg) samt de to video¬ 
optagelser tydede på en naturlig 
forklaring, og både teorien om 
projektørlys og balloner blev 
nævnt. 

Denne omtale gav yderligere et 
par vidneberetninger samt henven¬ 
delser fra TV2 og TV-Danmark, 
der ønskede at vise optagelserne. 

På grund af tidsnød var det ikke 
muligt at hjælpe tv-stationerne, der 
skulle sende nyheder tidligt på 
aftenen. På det tidspunkt skulle 
SUFOFs repræsentant jo optage 
rapport vedr. videooptagelse num¬ 
mer to. Den ene journalist foreslog, 
at han og tv-holdet kunne deltage i 
rapportoptagelsen som “en flue på 
væggen”. SUFOFs erfaringer med 
tv-hold på optagelse svarer ikke 
helt til dette billede, og vi takkede 
for tilbudet, men sagde bestemt og 
venligt nej! I stedet blev tv-sta¬ 
tionerne tilbudt at sende uddrag af 
begge videooptagelser om tirsda¬ 
gen. 

Mandag aften fik SUFOI 
lejlighed til at gennemse optagelse 
nummer to, og det viste sig at være 
en lige så god optagelse af lysfæ¬ 
nomenerne som den første. 
Tidsmæssigt var den lidt forskudt, 
så den viste nogenlunde samme 
forløb, men lidt længere end den 
første. Også her optrådte billeder 
med både lys og omgivelser. Der 
var således alle muligheder for at 
kunne lave sammenlignende 
analyser af begge optagelser i et 
forsøg på at bestemme retning, 
størrelse og evt. oprindelse. Det 
var i øvrigt pudsigt at høre oven¬ 
nævnte vidne tale med Flyvesta¬ 
tion Aalborg i sin mobiltelefon 
samtidig med lysenes sære dans på 
himlen! 

Desværre viste det sig, at video¬ 
optagelserne begge var fra næsten 
samme område. Der var faktisk 
mindre end en kilometer i luftlinje 
mellem de to familier. Det betød 
en risiko for, at vinklen i en 
krydspejling kunne være for lille 
til en præcis bestemmelse af 
afstanden. Dog skulle det senere 
vise sig kun at have akademisk 
interesse! 

Samling på data 


En hurtig sammenstilling af de 
hidtidige data viste, at lysene stort 
set kun var observeret fra Aalborg 
og Nørresundby. En enkelt person 

Observationer 


De tre 
thailandske 
balloner gøres 
klar til 

opsendelse fra 
Gammeltorv i 
Aalborg. 
(Privatfoto) 


To varmluft¬ 
balloner er 
opsendt, medens 
den tredje 
klargøres til 
højre i billedet. 
(Privatfoto) 



havde på anden hånd hørt, at en 
person godt 30 km syd for Aal¬ 
borg havde set lysene, men der 
manglede endnu oplysninger fra 
dette vidne. 

Efter avisomtalen havde SUFOI’s 
alarmtelefon fået henvendelser fra 
andre vidner, der mente, at de havde 
set fænomenerne fra Frederiks¬ 
havn og Sæby, men også her 
manglede præcise oplysninger. 
Endelig mente et par, der havde 
været i Sønderjylland ugen før, at 
de fra Tønder havde set et lig¬ 
nende fænomen som beskrevet i 
avisen! 

De kontante data fra de aktuelle 
vidner viste, at retningerne til 
lysene var forskellige, afhængigt 
af hvor i Storaalborg vidnerne 
befandt sig. Fra vestbyen så man 
de tre lys i øst og nordøst, mens 
man fra den sydlige del af byen så 
lys i nord og nordøst. Vidner i 


Nørresundby berettede om fæno¬ 
menerne i sydvest og sydlig ret¬ 
ning. Alt dette tydede på, at der var 
tale om fænomener, der sandsyn¬ 
ligvis var ret tæt på selve byen. 

Vidner vest for midtbyen - tæt 
ved centrum - opfattede lysene 
som noget, der blæste for vinden, 
og de gættede på, at der kunne 
være tale om varmluftballoner. 
Mandag ringede et par fra Nørre¬ 
sundby, tæt på Limfjorden, og for¬ 
talte, at de havde kunnet se lysene 
lodret over huset, og de kunne se 
detaljer i en kikkert, som ingen 
andre vidner hidtil havde beskre¬ 
vet. De kunne tydeligt se “orange 
flammer med en mørk kant rundt 
om”. 

Kort efter ringede endnu en per¬ 
son, der tilsyneladende havde væ¬ 
ret tæt på. I kikkert havde han set 
noget, han beskrev som “en mørk 
kuppel” over hvert lys. Dette vidne 
gættede på, at der var tale om en 
slags sondeballon. 

Det var nu klart, at ballonteorien 
var et godt bud på en forklaring, 
selv om de indbyrdes bevægelser 
virkede underlige, forudsat der var 
samme vindretning i området. 
Desuden opsendes ikke længere 
sondeballoner fra meteorologerne 
på Flyvestation Aalborg. Hvad var 
det så? 


Thailandske ufoer 


Forklaringen kom allerede næste 
morgen. Nordjyske Stiftstidende 
var blevet kontaktet af en mand, 
der mente, at han var ansvarlig for 
de mystiske ufoer over byen. 
Underoverskriften “UFO’erne 
kom fra Thailand” beskrev avisen, 
hvad der var sket. Studielederen på 
Aalborg Universitets Institut for 
Arkitektur og Design berettede, at 
omkring 150 studerende og lærere 
lørdag aften satte punktum for 
semestret ved en sommerfest. 

Instituttet har til huse på Gam¬ 
meltorv i Aalborgs centrum, og i 
løbet af aftenen opstod der helt 
spontant en ide om at opsende tre 
thailandske varmluftballoner - en 
for hver årgang af elever. 

I den forgangne vinter var en 
gruppe studerende i Thailand, hvor 
de blev indviet i den thailandske 
festtradition med at sende balloner 
op. Ballonerne tager alle onde ån¬ 
der og børnesygdomme med sig. 
Studenterne fik nogle balloner med 
sig hjem, og det var dem, der blev 
afprøvet lørdag aften, opsendt fra 
selve Gammeltorv. 

Ballonerne brænder kraftigt i 
omkring et kvarter, mens de lang¬ 
somt hæver sig opad for til sidst at 
fuse ud og forsvinde. 

Hermed var alle spørgsmål be¬ 
svaret. De to balloner blev sendt 
op først, mens den sidste fulgte lidt 
efter. Dette blev dokumenteret af 
nogle fotos, som tilstedeværende 
tog af begivenhederne. Avisen 
gengav dem i flotte farver, så ingen 
kunne være i tvivl. Fotografierne 
viste med al tydelighed, at de nord¬ 
jyske vidner havde beskrevet fæno¬ 
menet ret præcist! 

Hvad angår ballonernes indbyr¬ 
des bevægelse er det nu slået fast, 
at selv svage vinde kan bevæge sig 
i forskellige retninger i forskellige 
højder, og at lokale vindforhold 
kan betyde meget. 

Hændelsen har givet SUFOI 
megen nyttig viden, der kan bruges 
i fremtidige lignende tilfælde. Vi 
har desuden lånt begge videoop¬ 
tagelser, og klip herfra vil kunne 
ses på vores hjemmeside: 
www.sufoi.dk. □ 

Kilder: 

Originale vidneberetninger. 

Private videooptagelser. 

Nordjyske Stiftstidende , 26. og 27. 
juni 2000. 

De gengivne to stills fra den ene 
videooptagelse er gjort tilgænge¬ 
lige takket være hjælp fra SUFOI’s 
fotokonsulent Hans Bødker. 

Første DNA bevis i en 
i kontakt 



De seneste 20 år har den ene nærkontakt af 3. grad efter den anden rullet 
hen over pressens forsider. Der har - med rette - været stor debat om værdien 
af denne type af beretninger. Ikke mindst på grund af manglende beviser. 
Men nu findes der for første gang en DNA-analyse af et hår, der kunne 
stamme fra et rummenneske. 


Den i alle henseende helt usæd¬ 
vanlige historie stammer fra Au¬ 
stralien. Og havde den ikke været 
undersøgt af Bill Chalker - en af 
de seriøse ufo-undersøgere „der¬ 
nede 44 - havde vi næppe levnet den 
megen spalteplads. Men for første 
gang findes der ikke alene et fysisk 
spor efter en nærkontakt, men dette 
materiale har også været analyseret 
med moderne DNA-teknik. 

Historien stammer fra Peter 
Khoury, der blev født i Libanon i 
1964, men i 1973 flyttede til Au¬ 
stralien, hvor han bosatte sig og i 
dag ernærer sig inden for bygge og 
anlæg. En periode havde han sit 
eget cementfirma. Peter blev om¬ 
kring 1990 viet til Vivian, der er af 
græsk herkomst, og de fik siden to 
børn. 

De første oplevelser 


Peter Khoury har i mange år in¬ 
teresseret sig for ufoer. Det be¬ 
gyndte, da han i 1988 observerede 
et underligt lys på himlen, og han 
læste på hustruens anbefaling 
Shirley McLaine’s bog „På dybt 
vand 44 . 

Samme år havde han endnu en 
oplevelse - denne gang af mere 
mystisk karakter. Han lå og sov, da 
han mærkede, at noget greb ham 
om anklerne og kravlede op til ho¬ 
vedet af ham. Han var helt para¬ 
lyseret og kunne ikke bevæge sig. 
Han kunne dog se. Til højre for 
ham så han 3-4 figurer med mørkt 
tøj og hætter over hovedet. Deres 
ansigter var rynkede, og telepatisk 
sendte de ham beskeden „vær rolig“. 

På hans venstre side så han to 
andre væsener med store, mørke 
øjne. Han bemærkede, hvordan de 
førte et rør med en nållignende 
tingest til hans tinding. Herefter fik 
han et blackout. 

Da Peter vågnede, opdagede han 
et sår på hovedet. Han gik til 
lægen og fortalte sin historie, men 


lægen grinede bare ad ham. Peter 
opdagede også andre sår på krop¬ 
pen efter denne oplevelse. 

Nogle måneder senere så Peter 
og Vivian en reklame for Whitley 
Striebers bog „Communion - a true 
story“ (1987), som han købte og 
læste med stor interesse. Han kun¬ 
ne igen og igen nikke genkendende 
til Whitley Striebers beretninger. 

Denne sammenhæng og Peters 
beretning leder klart tankerne hen 
på søvnparalyse fænomenerne, 
som vi tidligere har skrevet om her 
i UFO-Nyt, bl.a. nr. 3/98 side 17. 

Søvnparalyse er en speciel be¬ 
vidsthedstilstand, som man kan 
opleve, når man er ved at falde i 
søvn eller vågne. Man er både 
paralyseret (kan ikke bevæge sig), 
vågen og har levende drømme på 
samme tid. 

Det er almindeligt antaget i dag, 
at Whitley Striebers oplevelser 
netop skyldes søvnparalyse, og det 
samme kunne sagtens være til¬ 
fældet med Peters oplevelse. 

Men for Peter var det naturligvis 
en særdeles oprivende hændelse, 
så han gik til en af ufogrupperne i 
Australien. Han var dog ikke med¬ 
lem længe, idet gruppen gik i op¬ 
løsning pga. politiske stridigheder. 

Det førte til, at Peter i dag har 
oprettet sin egen gruppe med be¬ 
tegnelsen „UFO Experience Sup¬ 
port Association 44 . Den startede 
han i 1993 som en hjælpegruppe 
for personer, der har haft nærkon¬ 
takt med ufoer. 

Men allerede i 1992 havde han 
haft en utrolig oplevelse, som han 
har holdt hemmeligt i mange år. 
Først i 1999 fortalte han om den til 
andre end sin kone, og dermed fik 
resten af verden mulighed forat 
høre hans beretning. 

To nøgne kvinder 


Hændelsen fandt sted i juli 1992. 
Inden da havde Peter Khoury været 


ude for et overfald i forbindelse 
med sit arbejde. Tre fyre med 
skovle havde slået ham i hovedet, 
og Peter var meget syg i perioden 
derefter. Han fik smertestillende 
medicin, kastede meget op og var 
ude af stand til at arbejde. 

Den 23. juli var han stået op for 
at køre sin kone til stationen, som 
han plejede. Han kørte hjem igen 
og måtte standse på vejen for at 
kaste op. Det var ikke usædvan¬ 
ligt. Han kom hjem igen og gik i 
seng, hvor han faldt i søvn lige 
efter kl. 7. 

Klokken 7.30 satte han sig brat 
op i sengen. Han havde en mærke¬ 
lig følelse - som om han var uden 
for sig selv, men stadig kunne se 
ud igennem sine egne øjne. Det 
var, som om han var i en anden 
verden. 

Ved sengen så han to nøgne 
kvinder. En lyshåret kvinde sad på 
knæ lige over for ham - uden en 
trevl på kroppen. Hun var i midten 
af 30erne med langt ansigt og 
aflang næse. Hendes hår var 
underligt, som om det var blæst 
tilbage af en vind, der ikke var der. 
Hun havde store øjne, mens resten 
af kroppen virkede normal. 

Til højre for ham var endnu en 
nøgen kvinde, men hun var mørk¬ 
håret og havde et asiatisk udse- 



AF 

PER ANDERSEN 





Peter Khoury, 
centrum for en 
besynderlig 
nærobservation 
af 3. grad. 

Nærkontakt 


Peter Khoury 
havde besøg i 
soveværelset af 
disse aliens, som 
dog ser ret så 
jordiske ud. 


Mitochondrial 
DNA sekvens af 
håret fra den 
blonde kvinde. 



ende. Mens den lyshårede kvinde 
kikkede lige på Peter, var det, som 
om den mørkhårede betragtede 
dem begge to. Hun havde mørk 
hud og så meget speciel ud. 

Hendes øjne sad for højt i ansigtet, 
der var helt udtryksløst. 

Pludselig bøjede den lyshårede 
kvinde sig frem mod Peter og førte 
hans hoved mod hendes bryst. Han 
strittede imod og trak sig tilbage, 
men hun fortsatte med at trække 
hans hoved frem mod hendes 
bryst. Uden at Peter egentlig ved 
hvorfor, bed han hårdt i hendes 
brystvorte. Hun udviste ingen tegn 
på smerte ved biddet, men fik i 
stedet et udtryk i ansigtet, som om 
hun ville sige „du gør det helt 
forkert 44 . 

Peter havde bidt så hårdt, at han 




syntes at have et stykke af hendes 
brystvorte i halsen. Det smagte af 
gummi, og han kunne ikke få det 
væk fra sin hals. 

På samme tidspunkt var de to 
kvinder forsvundet, og han så dem 
ikke mere. Til gengæld fik han en 
voldsom hoste på grund af stykket 
i halsen, og han måtte stå op for at 
drikke et glas vand. Han fortsatte 
dog med at hoste et stykke tid 
endnu. 

Det ukendte hår 


Derefter gik han på toilettet. Da 
han ladede vandet, følte han en 
kraftig smerte. Da han kikkede 
efter, fandt han to stykker hår 
viklet tæt rundt om penis. Han 
fjernede hårene og så, at det ene 
var 10-12 cm langt og blond. Han 
gemte det i en pose. 

Da Peter Khoury senere blev 
interviewet, kom det endvidere 
frem, at han hele tiden havde haft 
sit nattøj på under hændelsen, men 
han bemærkede, at han sad oven 
på dynen igennem den 5 minutter 
lange oplevelse. Han kunne dog 
ikke forklare, hvordan han var endt 
oven på dynen. 

Under hændelsen var der ingen, 
der sagde noget. Ifølge Peter var 
der heller ingen telepatisk kontakt 
mellem ham og de to kvinder. 

I første omgang fortalte Peter 
intet om hændelsen, men senere 
indviede han dog hustruen Vivian 
i, hvad der var sket. Men der 
skulle som sagt gå helt til 1999, 
før andre fik noget at vide om 
nattens oplevelser. 

Da Bill Chalker fik kendskab til 
hændelsen, interviewede han Peter 
Khoury og fik dermed også 
kendskab til det hår, som Peter 
havde gemt. Det ledte til ideen om 


at få dette hår DNA undersøgt. 

Gennem private midler lykkedes 
det at få gennemført den forholds¬ 
vis kostbare undersøgelse af håret. 
Det skete gennem gruppen 
„Anomaly Physical Evidence 
Group 44 , der er en anonym gruppe 
af australske videnskabsmænd, der 
gerne hjælper med sådanne 
undersøgelser. 

DNA-analyse 


Man udførte en mitochondrial 
undersøgelse af hårets DNA 
sekvens fra 16.023 til 16.400, og 
man udførte samme analyse på et 
hår fra Peter og et hår fra Vivian. 
Peters hår viste fuld overensstem¬ 
melse med den normale europæi¬ 
ske sekvens med undtagelse af 
udbredte varianter på positionerne 
16.189, 16.270, 16.312 og 16.362. 
Hustruens hår viste ingen varianter 
fra det normale. 

Det blonde hår, som Peter havde 
fundet, viste til gengæld nogle 
højst interessante afvigelser. Der 
var 5 afvigelser fra normal, nemlig 
ved 16.108, 16.129, 16.162, 

16.172 og 16.304. Af disse er tre 
ganske normale afvigelser for 
humane racer. Men ændringerne 
ved 16.108 og 16.162 er meget 
sjældne. 

Man gik derefter i gang med at 
søge efter personer med denne 
profil blandt forskellige databaser 
med DNA-analyser. Ud af et totalt 
antal personer på 50.000 i disse 
databaser fandt man kun 4, der 
havde en helt matchende DNA- 
sekvens mellem 16.023 og 16.400: 

1 person fra Kina samt 3 personer 
fra en undersøgelse på Taiwan (en 
undersøgelse af omkring 80 
personer). 

Undersøgelserne blev naturligvis 
foretaget således, at der ikke skulle 
være mulighed for fremmed 
forurening af hårene eller fejlagtige 
resultater. 

Konklusionen er derfor i første 
omgang, at det blonde hår må 
komme fra en person fra en 
kinesisk race - en kinesisk race, 
der oven i købet er relativ sjælden. 

I princippet kunne det stamme fra 
den asiatisk udseende kvinde (hvis 
hun eksisterer), men hun var 
mørkhåret og ikke blond. 

Håret blev undersøgt for 
farvning, men det er vitterligt 
blond. Det kan derfor kun med 
rimelighed tilskrives den blonde 
kvinde - hvis det kommer fra en af 
kvinderne. 

Dermed står man over for et 
paradoks, for den blonde kvinde 

havde bestemt ikke asiatiske træk. 
Så hvor kommer håret fra? 

Hvordan kommer et hår fra en 
relativ lille gruppe af kinesere til 
Peter i Australien. Han har 
naturligvis godtgjort, at han ikke 
har haft kontakt med nogle 
kinesere på dette tidspunkt. Der 
var en kineser i laboratoriet under 
undersøgelserne, så man kontrol¬ 
testede hans hår, men der var ingen 
overensstemmelse. 


Fortsatte undersøgelser 

SUFOI har for nylig været i 
kontakt med Bill Chalker i 
Australien for at høre, om der er 
nyt i sagen. Der er der ikke. Man 
arbejder stadig på flere analyser af 
håret for at få en bedre forståelse 
for, hvor det kan stamme fra - og 
om det eventuelt er udenjordisk. 

Indtil videre må vi dog holde 
fast i, at der faktisk findes menne¬ 


sker på Jorden med den samme 
DNA-profil som det blonde hår, 
som Peter har leveret - men hvor¬ 
dan det er havnet på ham er stadig 
uopklaret. UFO-Nyt vil naturligvis 
bringe nyt i sagen, skulle flere 
detaljer dukke op. □ 

Kilder: 

IUR, Volume 24, Number 1 
(Spring 1999) 

Korrespondance med Bill Chalker 


Club ufo-nyt 


Bogklubben for alle, der vil i nærkontakt med det ukendte! 

Bliv gratis medlem af SUFOI’s nye bogklub: Club ufo-nyt 

Som medlem modtager du jævnligt et nyhedsbrev med særlige tilbud på bøger, videoer, 
cd-rom’er m.m. om ufoer og beslægtede emner. Det er ganske gratis at være medlem. 

Du er ikke forpligtet til at købe noget som helst og skal ikke afmelde en månedlig 
bogpakke som i mange andre bogklubber. Du modtager kun det, du har bestilt og 
betalt for, og du kan til enhver tid melde dig ud af Club ufo-nyt. 

Medlemsfordele: 

• Du kan købe bøger, videoer, cd-rom’er m.m. til nedsat pris. 

• Du får informationer om nyheder,/ør de annonceres på www.sufoi.dk og i UFO-Nyt. 

• Du kan reservere bøger og andet, som SUFOI påtænker at indkøbe til videresalg. 

• Du får indflydelse på, hvad SUFOI bestiller hjem til videresalg. 

• Du er medlem, lige så længe du ønsker, og er ikke forpligtet til at købe noget som helst. 

• Du får ekstra rabat ved køb, hvis du også er UFO-Nyt abonnent. 

Nedenstående kupon (eller en fotokopi af den) sendes til: 

SUFOI, Club ufo-nyt, Postboks 6, 2820 Gentofte. 

___ 

Indmeldelse i Club ufo-nyt 

(sæt x) 

□ Ja, tak. Jeg vil gerne være medlem af Club ufo-nyt og ønsker gratis at få tilsendt 
Club ufo-nyt Nyhedsbrev. 

□ Jeg er UFO-Nyt abonnent og får derfor ekstra rabat. 

□ Jeg er ikke UFO-Nyt abonnent. 

□ Jeg er ikke UFO-Nyt abonnent, men vil gerne uforpligtende have tilsendt introduktions¬ 
tilbud på UFO-Nyt. 

Navn:_ 

Adresse:_ 

Email: _ 

Hessdalen 


AF KIM MØLLER 
HANSEN 



Hessdalen AMS 
ligger i selve 
Hessdalen, 
mens oplevel¬ 
sescenteret (th.) 
placeres i byen 
Ålen. 


Oplev ufoer i Norge 


Siden 1981 er der observeret mange mystiske lysfænomener i Hessdalen - 
et dalområde i Holtålen Kommune i Sør-Trøndelag i Norge. I 1998 opstillede 
Project Hessdalen en målestation i dalen. I de forløbne to år har stationens 
automatiske kameraer registreret mere end 150 interessante lysfænomener 
i Hessdalen. Nu skal det spændende og naturskønne område også have et 
oplevelsescenter, som vil danne udgangspunkt for norsk forskning i 
uforklarlige lysfænomener. 


I januar 2000 blev Norsk UFO 
Senter A/S dannet efter initiativ 
fra Holtålen kommune. 20.000 
aktier hver med et pålydende på 
1.000 norske kr. er udbudt til 
salg. Aktiekapitalen på 20 mio. 
kr. skal bruges til at bygge et 
oplevelses- og forskningscenter 
for ufofænomenet. Holtålen 
Kommune skyder et stort beløb i 
centeret, men alle kan købe aktier 
i projektet. 

Norsk UFO Senter A/S skal 
med tiden bestå af tre dele: 

1) Et oplevelses- og forsk¬ 
ningscenter i byen Ålen. 

2) Et stort, samisk telt placeret 
på fjeldsiden op mod 


Finnsåhøgda - et af de bedste 
udsigtspunkter i Hessdalen. I 
teltet kan børn og voksne sidde 
omkring ildstedet og lytte til folk, 
som selv har set lysfænomenet i 
Hessdalen. 

3) Et udsigtstårn på 
Aspåskjølen i Hessdalen. På 
øverste etage skal der være 
panoramavinduer ud mod dalen, 
kikkerter og måleinstrumenter 
samt monitorer forbundet til 
kameraer placeret forskellige 
steder i dalen. 

Oplevelses- og forsknings¬ 
centeret kommer til at rumme en 
multimediesal, udstillings¬ 
område, lokaler for forskere og en 


„rumskibssimulator“, hvor man via 
computerteknologi rejser ud i 
verdensrummet. 

Centeret vil bl.a. visualisere 
aktuelle teorier vedrørende 
lysfænomenerne i Hessdalen, så fx 
skoleklasser kan få en levende 
fysikundervisning. Centerets 
multimediesal skal desuden 
fungere som biograf og kulturhus 
for kommunens borgere. 

I SUFOI håber vi, at Norsk UFO 
Senter A/S finder det fornødne 
antal investorer, så det ambitiøse 
projekt kan realiseres. Nærmere 
oplysninger om projektet og 
aktietegning fås hos den daglige 
leder Thor E. Stuedal på tlf. (47) 72 

(Foto: Project 
Hessdalen) 


41 69 51 eller på e-mail: 
thor@holtalen.com. 

Alle med Internet-adgang har 
mulighed for at følge med i de 
aktuelle måleresultater fra den 
automatiske målestation i 
Hessdalen (Hessdalen AMS). Alle 
data, som optages af Hessdalen 
AMS lægges ud på Internettet og 
kan ses på adressen: 
www.hessdalen.org. 

Project Hessdalen ledes af 
civilingeniør Erling Strand, som 


underviser kommende ingeniører 
på Høgskolen i Østfold. Erling 
Strand og studerende fra Høg¬ 
skolen står for den daglige drift af 
Hessdalen AMS og er i færd med 
at udbygge stationen, bl.a. med to 
sort/hvide CCD-kameraer, så 
optagelserne kan foretages med 
„stereosyn“. Derved kan afstanden 
til det registrerede fænomen 
beregnes. De nye kameraer betyder 
også, at der bliver færre falske 
alarmer, idet begge kameraer skal 


registrere fænomenet, før der slås 
alarm. 

Læs mere om lysfænomenerne i 
Hessdalen og arbejdet med 
Hessdalen AMS i UFO-Nyt nr. 4/ 
98 side 6-10 og på vores hjemme¬ 
side: www.sufoi.dk O 

Kilder: 

Pressemateriale fra Norsk UFO 
Senter A/S 
UFO, nr. 2/2000 


Oprydningssalg 



Redaktøren har brugt den regnfulde sommer til at rydde op i gemmerne. Og 
der dukkede sør’me gamle UFO-Nyt’er op! Hvis du har huller i din sam¬ 
ling, så skynd dig at bestille nu. 


UFO-Nyt 1960, 8 numre kr. 
UFO-Nyt 1962,7 numre kr. 
UFO-Nyt 1969, nr. 2-6 kr. 
UFO-Nyt 1977, hel årgang kr. 
UFO-Nyt 1978, hel årgang kr. 
UFO-Nyt 1979, hel årgang kr. 
UFO-Nyt 1980, hel årgang kr. 


Kan også købes samlet for kr. 300,00 


Bestilles ved at indbetale på giro 9 11 77 25 til SUFOI, Postboks 6, 

2820 Gentofte. Til det samlede beløb skal lægges kr. 17 (porto/ekspedition). 

Kort fortalt 

Rumaffald i Sydafrika 


Theodore Solo¬ 
mon betragter 
kuglen, som styr¬ 
tede ned nær 
Worcester i 
Sydafrika. 

(Foto: Fortean 
Times, nr. 136) 



Tre store metalgenstande styrtede 
ned i Boland-området nord for 
Cape Town i Sydafrika den 27. og 
28. april 2000. 

Den første genstand, som vejede 
omkring 32 kg, styrtede ned på 
Pieter Viljoens vinmarker i Wor¬ 
cester, hvor den borede sig om¬ 
kring 20 cm ned i jorden. Viljoen 
fortæller: 

„Mine ansatte sagde, at de hørte 
to brag ligesom geværskud og så 
den lysende kugle nær vinmar¬ 
kerne. I de første 30 minutter var 
genstanden så varm, at man ikke 


kunne røre ved den. Men da den 
var afkølet, lagde jeg den op i min 
varevogn og kørte den til politiet 
til nærmere analyse/ 4 
En talsmand fra politiet oplyser: 
„Vidnerne sagde, at genstanden 
var hvidglødende, da den landede. 
Den ser ud til at være afjern, og på 
en del af den er der nitter. 44 

Den samme dag landede en 
projektilformet genstand på nabo¬ 
vinmarkerne. Den var på størrelse 
med en 20-liters malerbøtte og med 
smeltet gummi på den en side. 

Den tredje genstand, som styr¬ 


tede ned ved Durbanville den næs¬ 
te dag, var oval, ca. 1,5 m lang og 
med en vægt på ca. 50 kg. Land¬ 
arbejderne fortalte igen, at de hørte 
to brag, kort før den landede. 

Nick Johnson, chefforsker ved 
NASA, fortalte en radiostation i 
Johannesburg, at nedstyrtnings¬ 
tidspunktet og størrelsen på gen¬ 
standene tyder på, at genstandene 
var titaniumrester fra en Pegasus 
satellit, som blev opsendt i 1996, 
og som man forventede ville styrte 
ned i det sydlige Afrika. Han op¬ 
lyste, at rumaffald trænger ind i 
atmosfæren næsten hver dag. Det 
meste styrter dog i havet. 

„Selv om ingen er blevet ramt af 
disse genstande de seneste 40 år, 
vil den amerikanske regering yde 
erstatning til alle, som bliver ramt 
af genstandene, 44 fortæller han. 

Siden opsendelsen af den sov¬ 
jetiske Sputnik i 1957 er mere end 
16.000 genstande af menneskelig 
oprindelse trængt ind i Jordens 
atmosfære. Deraf var 325 større 
end 1 m, før de ramte atmosfæren. □ 
Kilde: 

Fortean Times nr. 136 /-for 


Dommedag udeblev - igen 


I starten af maj 2000, nærmere 
betegnet den 4. maj ved 17-18 
tiden (set fra Danmark), ville man 
kunne iagttage planeterne Merkur, 
Venus, Mars, Jupiter og Saturn, 
sammen med Solen og Månen 
inden foret område på kun 25 
grader af vesthimlen. Desværre 
fandt det jo sted i dagslys, så der 
var ikke så meget direkte at obser¬ 
vere, men de var der! 

Denne sammenstimlen af 
himmellegemer var på forhånd 
udråbt til at skulle give problemer 
mange steder. Som så ofte før i 
forbindelse med lidt usædvanlige 
konstellationer af himmellegemer 
var der forudsagt katastrofer på 
Jorden ikke mindst i form af jord¬ 
skælv og vulkanudbrud. 

Lignende katastrofer blev for¬ 
udsagt forud for en anden begiven¬ 
hed med „planeter på lige linje 44 
den 6. februar 1962. Nogle af 


UFO-Nyts ældre læsere kan huske 
denne mediebegivenhed. Heller 
ikke her forekom nogen form for 
naturkatastrofer eller andre begi¬ 
venheder, der med nogen seriøsitet 
kan sættes i forbindelse med pla¬ 
neternes position på himlen. 

Den kombinerede effekt af tyng¬ 
depåvirkningen fra de mange pla¬ 
neter i næsten samme retning 
kunne ellers forårsage så mange 
forskellige effekter, at jordaksen 
ville tippe, og livet helt forgå, som 
nogle sekter forudsagde. 

1 1974 udgav John Gribbin og 
Stephen Plagemann deres bestseller 
„The Jupiter Effect 44 .1 denne bog var 
forfatterne inde på en ødelæggelse af 
Californien i forbindelse med en 
anden „planetparade 44 i 1982. Som 
bekendt eksisterer vi alle - incl. 
Californien - endnu, så måske var 
det på tide, at vi blev klogere. 

Men så næste gang da? Ja, næs¬ 


te gang bliver den 7. september 
2040. Og har vi så lært noget i 
mellemtiden? 

Glemte jeg at fortælle, at colum- 
bianeren V. M. Rabolus bog „Her- 
colubus eller røde planet 44 er ud¬ 
kommet på forlaget Prudentia. 

Heri beretter forfatteren, at Jorden 
meget snart går under - igen! Den 
røde planet Hercolubus, der er 5-6 
gange Jupiters størrelse, er på vej 
direkte mod Jorden. Videnskaben 
ved det godt, men er åbenbart med 
i en sammensværgelse, der holder 
det hemmeligt. 

Helt konkret, hvornår planeten 
når Jorden, står desværre ikke at 
læse i denne bog, der koster 69 kr. 
Journalist Hans Bjerregaard an¬ 
befaler i Ekstra Bladet den 3. juni 
2000, at man i det mindste køber 
bogen pr. efterkrav! □ 

Ole Flenningsen 

Kig på Himlen 


Merkur: Periodens bedste mulig¬ 
hed for iagttagelse af Merkur er 
den 15. november, hvor Merkur 
står op to timer før Solen. Den kan 
da ses som morgenstjerne lavt over 
den østlige horisont inden solop¬ 
gang. En lidt vanskeligere mulig¬ 
hed er den 29. september, hvor 
Merkur findes 8 grader syd for 
Månen. 

Venus: Venus kan i hele peri¬ 
oden ses om aftenen. Den lyser 
meget klart med et helt hvidt lys. 
Både den 31. august, 30. septem¬ 
ber og 30. oktober kan Venus nemt 
findes 4 grader syd for Månen. 

Mars: Mars findes for øjeblik¬ 
ket i stjernebilledet Løven, men fra 
slutningen af oktober går Mars ind 


i stjernebilledet Jomfruen. Mars 
skinner med et klart gulligt-oran- 
ge lys og kan i hele perioden ses 
på morgenhimlen før solopgang. 
Fra først i oktober står den op ca. 3 
timer før Solen. Den 28. august, 

25. september og 24. oktober vil 
man let kunne finde Mars et par 
grader syd for Månen. 

Jupiter: Jupiter findes resten af 
året i stjernebilledet Tyren. Hele 
efteråret kan Jupiter opleves på 
aftenhimlen som et klart og hvidt 
lys. Den 23. august, 19. september 
og 17. oktober findes Jupiter et par 
grader nord for Månen. 

Saturn: Saturn vil resten afåret 
være at finde i stjernebilledet Tyr¬ 
en. Saturn er synlig om aftenen i 


hele efteråret og lyser med et klart 
gulligt lys. Den 22. august, 19. sep¬ 
tember og 16. oktober findes Saturn 
et par grader nord for Månen. 

Uranus: Uranus kan lige netop 
skimtes uden brug af kikkert. Den 
14. august kan Uranus let findes 
halvanden grad nord for Månen. 

Meteorer: Efteråret er højsæson 
for meteorsværme. I august er me¬ 
teorsværmen Perseiderne aktiv. 

Især nætterne omkring den 11.-12. 
august plejer at byde på mange 
stjerneskud. Også i oktober viser 
der sig en stjerneskudssværm. Det 
er Orioniderne, som har deres høj¬ 
depunkt den 21. oktober. □ 

Kim Hor sevad 


Nødraket var nordlys! 


Søværnets Operative Kommando 
(SOK) i Århus udsendte den 6. 
april en pressemeddelelse om ob¬ 
servation af en raket over Nord¬ 
søen og den følgende operation. 
Rapport nr. 063-00 fra Søred¬ 
ningstjenesten fortæller, at obser¬ 
vationen blev anmeldt af Havne¬ 
kontoret i Hirtshals og civile skibe, 
og at det drejede sig om iagttagelse 
af en raket over Nordsøen. 

I meddelelsen hedder det bl.a.: 

„SOK modtog via Havnekonto¬ 
ret i Hirtshals melding om en raket 
vest af Hirtshals. Redningsbåd fra 
Hirtshals Redningsstation blev via 
Kattegats Marinedistrikt sendt til 
området for observation. 

Redningsbåden har gennemsøgt 
området uden at finde tegn på, at 
søulykke har fundet sted. 

Da vi i Danmark har fået ind¬ 
berettet to observationer af raketter 
af ubestemmelig farve og i hver sin 
ende af landet, og Sverige har mod¬ 
taget tre anmeldelser på det samme 
fra forskellige landsdele, hældes der 
til en teori om observationer af et 
himmelfænomen i stedet.“ 


I nyhedsudsendelser i tv fortalte 
bl.a. skibsfører Jakob Le Fevre fra 
coasteren „Lis Weber“ om, at han 
havde iagttaget grønne lysglimt på 
himlen. Dette meldte han videre til 
Hirtshals over sin radio. 

På forhånd havde forskere rundt 
om varslet om nordlys med bag¬ 
grund i store udbrud på Solen. Og 
mange var rundt om i landet ude 
for at kigge efter Månen og pla¬ 
neterne Mars, Jupiter og Saturn, 
der stod mere eller mindre samlet i 
en flot formation på vesthimlen, 
hvis man ellers kunne se den for 
skydækket, der var meget spredt. 

Der kom en hel del henvendelser 
med rapporter til SUFOI’s hjem¬ 
meside om de flotte og meget 
ejendommelige lysfænomener, der 
blev iagttaget om aftenen og natten 
mellem den 6. og 7. april 2000. 

De meget stærke og smukke 
nordlysfænomener blev observeret 
over næsten hele Danmark, fra 
Sverige, Holland og Tyskland. 

Clas Svahn, der er formand for 
UFO-Sverige, fortæller bl.a. til 
UFO-Nyt, at han har boet i Luleå 


nær polarcirklen i 8 år og dér har 
set masser af nordlys. Men dette 
var det kraftigste og største 
nordlysfænomen, han nogensinde 
har set i de 10 år, han nu har boet i 
omegnen af Stockholm. Rødt og 
grønt sammen med hvidt var de 
mest dominerende farver. 

Igen den 16. juli 2000 så mange 
kraftige nordlys, og SUFOI mod¬ 
tog adskillige henvendelser. En af 
dem var fra Torslunde på Midt- 
lolland fra TL, der bl.a. fortæller: 

„ En halv time over midnat så 
mine naboer og jeg noget, vi aldrig 
tidligere har set: Hele horisonten 
rundt var der lyse, rette linjer, lige¬ 
som stråler, på en i øvrigt stjerne¬ 
klar himmel, alle pegende mod det 
samme punkt: næsten zenit. 

I horisonten mod syd var de 
svære at se på grund af månen, som 
var dækket afen stor, tynd sky. 

Disse linjer samledes, og mødtes, 
og en tåge/sky opstod. Den be¬ 
gyndte svagt at lyse grønt og 
derefter at lyse knap så svagt rødt. 
Dette lys varede måske ét minut 
eller to, hvor lyset bredte sig til 


ny 

Nordlys 
fotograferet i 
Norge. 

(Foto: Lars 
Kvenshagen 
Gimse) 


Medlemsmøder, 
udstillinger og 
kongresser 
kræver mange 
frivillige kræfter. 
Karin Frost var 
altid med. Fler 
bag salgsboden 
ved SUFOFs 
jubilæumskongres 
i 1997. 

(Foto: Inge 
Svane) 



strålerne. Lyset falmede, skyen 
opløstes, og de næste ti-tyve 
minutter opløstes også strålerne, og 
den sidste rest begyndte at bevæge 
sig mod vest på trods af en svag 
vestenvind. 

Klokken 2.40: Langsomt er der 
opstået nogle stråler igen, igen 
pegende mod det samme punkt som 
før: næsten zenit, og igen bevæger 
de sig ikke. Lige nu er de på den 
sydlige og østlige himmel. Nær 
horisonten krydser de nogle 
skystriber, som har retning øst-vest. 
Disse skystriber har uregelmæssig 
facon og er skyer, som vi kender 


dem. Strålerne er derimod helt 
rette. Kl. 3: Alle stråler er nu væk. 

Flvilketfænomen er dette syn? Er 
det en speciel form for nordlys 
måske? Flår I en forklaring? Har I 
oplevet noget lignende? Er det et 
velkendt fænomen? Håber at høre 
fra Jer. 

Med venlig hilsen 
TL“ 

Og det var et velkendt fænomen, 
som vi kunne melde videre om til 
observatøren. Undertegnede var så 
heldig selv at observere det 
sammen med min familie 20 km 
fra Søllested, der ligger 20 km fra 


Torslunde. Og et flot og særpræget 
syn var det bestemt. 

Astrofysikeren Michael Linden- 
Vørnle fra Tycho Brahe Planetariet 
fortæller til UFO-Nyt, at der netop 
havde været et stort soludbrud den 
14. juli, og at forstyrrelser i 
Jordens magnetfelt var kraftige 
nok til at kunne ses som nordlys så 
sydligt som ækvator. 

Når det i løbet af efteråret bliver 
mørkere, vil der formentlig stadig 
være chance for at se usædvanlige 
nordlysfænomener. Kig selv efter! 

□ 

Ole Henningsen 


Karin Frost 



Det er med stor sorg, at SUFOI 
modtog meddelelsen om, at 
repræsentantskabsmedlem Karin 
Frost gik bort i april 2000. 

Karin var rapportoptager i 
SUFOI i næsten 15 år. Hendes 
interesse for ufoerne gik mange 
år tilbage, og en annonce for 
SUFOI i Illustreret Videnskab 
fangede hendes opmærksomhed. 
Resolut indmeldte hun sig i 
foreningen og gennemgik 
uddannelsen til rapportoptager. 
Hun blev medlem af 

SUFOI’s repræsentantskab i 
september 1986. 

Karin var en elsket person af 


alle i SUFOI. Hendes altid gode 
humør var utroligt smittende, og 
på trods af mange år med sygdom 
bevarede hun sin positive 
holdning til tilværelsen og var 
aktiv ikke alene i SUFOI, men i 
andre sammenhænge også. 

Som rapportoptager formåede 
hun at kombinere sin naturlige 
nysgerrighed og betagelse af 
emnet med en god portion 
realisme. Hun havde bestemt 
benene på jorden, men var 
samtidig åben over for alle 
muligheder. ^ 

Per Andersen 

Verdens særeste weekend 


Den sidste weekend i april afholdt det engelske blad Fortean Times for 
syvende gang den store UnConvention i London - en kongres om alskens 
mystiske fænomener. En kongres, de meget passende kalder for verdens 
mærkeligste weekend. I år var det fjerde gang, denne artikels forfatter 
deltog, men for en gangs skyld ikke på tilskuerpladserne. 


Det er en smuk forårslørdag, solen 
skinner, og London er som altid 
stor, farverig og spændende. I 
Kensington Gardens nyder folk det 
gode vejr, og på gader og stræder 
sidder folk med kaffekopper og 
morgenbrød. Det ser ud til at blive 
en helt normal weekend i London. 

Man skal imidlertid ikke lade 
sig narre, for på pladsen foran 
Commonwealth Institute har en 
stor og broget skare forsamlet sig. 
Der diskuteres alt fra ufolandinger 
i engelske skove, til muligheden 
for overlevende pungulve i Au¬ 
stralien, skandinaviske søslanger 
og lesbiske hekse. Det er nemlig 
sidste weekend i april, og Com¬ 
monwealth Institute, der ellers 
mest arbejder med kulturelt og 
handelsmæssigt udvekslings¬ 
arbejde mellem Commonwealth- 
landene, lægger lokaler til det 
engelske blad Fortean Times’ 
årlige kongres om mystiske fæ¬ 
nomener, den berømte (og beryg¬ 
tede) UnConvention. 

I år var det syvende gang, at 
Fortean Times afholdt UnCon¬ 
vention. Denne gang var jeg in¬ 
viteret til at tale om Scandinavian 
Strangeness, Skandinaviske 
Mærkværdigheder. 

Som sædvanlig var der foredrag 
og arrangementer i lange baner. 
Denne gang var der ikke fastlagt 
hovedtemaer for kongressen, så 
udvalget af foredrag var en ren 
godtepose inden for mystik og 
mærkværdigheder. 

Man kunne høre bibliotekaren 
Sarah Bakewell fortælle om de 
galvaniske forsøg med at opvække 
døde dyr og legemsdele, der in¬ 
spirerede Mary Shelley til at skrive 
sin uhyggelige roman om dr. 
Frankeristein og hans uhyre. Fulgt 
af Colin Bennett, der fortalte om 
George Adamskis verdensturne i 
1959. Det var en besynderlig sam¬ 
ling beretninger om besøg hos 
politikere og andre notabiliteter, 
underlige hændelser og paranoide 
udtalelser fra Adamski. 


Ufointeresserede kunne også 
høre om de engelske spøgelsesluft¬ 
skibe i perioden omkring Første 
Verdenskrig, og Kenneth Thomas 
fortalte og fortalte og fortalte om 
Maury Island sagen, krydret med 
utallige mystiske hentydninger til 
internationale sammensværgelser 
og andet godt. 

Og hvis man ikke allerede var 
nervøs efter den omgang, kunne 
man gå ind i foredragssalen ved 


siden af og høre Alasdair Spark 
fortælle om mystiske, sorte heli¬ 
koptere uden kendingsbogstaver. 

Selv bidrog jeg med et indslag 
om en ældre dansk nærkontaktsag 
fra Djursland (år 1600) - en sag 
som mange af de nyere, danske 
ufoskribenter mærkeligt nok aldrig 
har beskæftiget sig med: 

En dag i det herrens år 1600 
landede en mystisk “vogn” på en 
mark uden for en lille landsby på 



AF LARS THOMAS 



næ 


Et glimt af den 
imponerende 
flagallé ind til 
UnConvention 
2000 . 

(Foto: Lars 
Thomas) 

Fra vores udsendte... 


Lars Thomas på 
talerstolen i 
selskab med 
“Skandinaviske 
Mæikvændigheder”. 
(Foto: Mark 
Bennett) 


Colin Bennett 
fortæller om 
George 
Adams kis 
verdensturne i 
1959. 

(Foto: Mark 
Bennett) 


Susan 
Blackmore 
underholder ved 
middagen for 
talerne. 

(Foto: Mark 
Bennett) 



Djursland. Mærkelige væsener 
strømmede ud af den, og i flere 
timer kunne de lokale beboere 
overvære, hvordan disse væsener 
bevægede sig rundt på markerne 
med deres vogn. 

Mit personlige speciale er 
mystiske dyr, så derfor bestod en 
god del af mit foredrag af en 
diskussion af en svensk søslange, 
det såkaldte Storsjøodjur. Heldig¬ 
vis var jeg i godt selskab, for jeg 
blev fulgt af Paul Harri son, der 
fortalte om engelske sø- og 



havuhyrer, og Andy Roberts der 
forlystede os med sine tanker om 
Skotlands svar på den afskyelige 
snemand, den grå mand på Ben 
MacDhui. 

Et af de mere besynderlige 
indslag i årets program var 
arrangeret af Jonathan Downes og 



hans medsammensvorne fra Center 
forFortean Zoology, eller CFZ 
som de også kaldes. CFZ-drengene 
havde begået en film, The Owlman 
and Others, som havde verdens¬ 
premiere på kongressen. Det var 
mildest talt en besynderlig ople¬ 
velse. 

På overfladen er det et dokumen¬ 
tarprogram om den såkaldte 
Owlman, uglemanden, fra den lille 
by Mawnan i Cornwall. Og et 
ganske udmærket dokumentarpro¬ 
gram, i øvrigt. Men rundt om 
dokumentarklippene myldrede det 
med underlige personer, der på 
hver deres måde forsøgte at mase 
sig ind på handlingen. Jonathan 
Downes, der i filmen forsøger at 
vise sin kæreste de steder, hvor 
Owlman viste sig, bliver forfulgt af 
en nazistisk, homoseksuel skepti¬ 
ker, der har sat sig for at vise 
verden, hvilken svindler Downes 
er. Dertil kommer et par lesbiske 
hekse, der slår telt op i Mawnan, 
en mystisk troldmand, en spøgel¬ 


sesagtig limonadesælger, en 
rasende hob, en halvfuld journalist 
og en lang række figurer fra den 
tyske surrealistiske maler Max 
Ernsts værker. 

Man kan roligt sige, folk 
måbede, og en hel del udvandrede 
midt under forestillingen. På den 
anden side burde alle vel have fået 
mistanke, hvis de havde tænkt 
nærmere over, at produktions¬ 
selskabet hedder Limited Talents 
(begrænsede evner). 

Udover de egentlige indslag var 
der naturligvis en lang række 
udenomsaktiviteter. På en stand 
kunne man få testet sine psykiske 
evner - det er et fast indslag på 
UnConvention - og mine var som 
sædvanligt ikke-eksisterende. 

Så var der en stor og meget 
velbesøgt bar og endelig et 
salgsområde, hvor man kunne 
købe alt fra bøger om, hvordan 
man kontaktede sine kosmiske 
vejledere, til t-shirts der støttede 
eftersøgningen af Loch Ness- 
uhyret, og detektorer, der kunne 
indbygges i en kasket eller en hat, 
og som ville skifte farve og hyle, 
når et rumskib fløj over, eller når 
man blev ramt af nogle af deres 
(eller var det Cl A’s?) tankestyr- 
ende stråler! 

Endelig var der naturligvis også 
den specielle middag for alle 
talerne, hvor aftenens mest 
interessante fænomen var psykolo¬ 
gen Susan Blackmore, der har 
forsket i psykiske kræfter, ufoer og 
meget andet. Hun fremviste et hår, 
der var rødt fortil og grønt bagtil. 

Selv var jeg blevet bænket 
sammen med Gordon Rutter, der er 
ekspert i ligklædet fra Torino og i 
øvrigt verdensrekordindehaver i 



Bob Rickard (tv.), Paul Sieveking og Lionel Fanthorpe. 
(Foto: Mark Bennett) 

den ædle kunst at have flest 
mulige sugerør i munden på én 
gang; Paul Harrison, der ved alt, 
hvad der er værd at vide om 
søslanger, havuhyrer og Jack the 
Ripper; og endelig Jan Harold 
Brunvand, der er amerikansk 
folkemindeforsker og verdens 
førende ekspert i vandrehistorier. 

Det var som sædvanlig en 
overvældende og underholdende 
oplevelse at være til 
UnConvention. Hver eneste gang 
jeg har været der, er jeg rejst hjem 


med en fornemmelse af, at min 
horisont er blevet udvidet så 
meget, at det strammer i øjenkro¬ 
gene. Jeg kan ikke anbefale et 
besøg varmt nok. 

Men hold jer på afstand af 
Fortean Times’ redaktør Bob 
Rickard. Han slæbte mig ind som 
deltager i et radioprogram ledet af 
den tidligere konservative politiker 
Edwina Curry, hvor folk ringede 
ind og stillede spørgsmål og 
fortalte om deres oplevelser. 

Den gode fru Curry var nu mere 


interesseret i, hvorfor en “serious 
scientist” var rejst hele vejen til 
London for at være med i denne 
mærkelige kongres. Nu ved jeg 
ikke helt, hvor hun havde fået det 
med seriøs videnskabsmand fra, 
men der er slet ingen tvivl om, 
hvorfor det er værd at rejse til 
London for at deltage i 
UnConvention. Det er sjovt, og 
man lærer en masse. Prøv selv. 

Den sidste weekend i april 2001 
åbner de dørene for den 8. 
UnConvention. God tur! □ 



har trykket et spøgelse 







Det er en sær fornemmelse at have 
trykket et spøgelse i hånden. Det 
har jeg, hvis man skal tro Mikael 
Rothsteins bog “Ufoer og rum¬ 
væsener”. Nemlig George Adam- 
ski (1891 -1956, ifølge bogen). Er 
årstallene rigtige, var det hans 
astrallegeme, jeg havde fornøjelsen 
af at møde på en SUFOl-kongres i 
Fredericia først i 60’erne. Scorede 
den charmerende, gamle svindler 
sin største triumf ved at optræde 
discarnate, uden at vi opdagede 
hans luftighed, eller bringer bogen 
fra det ærværdige Gyldendal en 
tyrkfejl til torvs? 

Indtil andet er bevist, hælder jeg 
til sidste mulighed. Gode gamle 
Adamski stillede først de vel¬ 
pudsede, brune sko i 1965. 

Rothstein har begået en påkræ¬ 
vet bog om ufoer som myte. UFO- 
Nyt har jo stort set ignoreret denne 
side af ufo-syndromet. Det er 
blevet en noget tung, men interes¬ 
sant bog, hvor Rothstein har den 
store fordel at se i bagklogskabens 
klare lys. Han er dog klar over, at 
de påstande, ufo-kontakterne - 
George Adamski, George King 
m.fl. - fremsatte, ikke var så 
usandsynlige anno 1960 som bare 
ti år senere. Naturvidenskaben var 
delt i vurderingerne af fx Venus’ 
beboelighed. Nogle ventede et 
klima, hvor man i hvert fald ved 
polerne kunne have paradisiske 
forhold. Desværre fik de ikke ret. 
Virkelighedens Venus er tør, 
superhed og klemt under ca. 90 
atmosfærers tryk. 

Derfor har jeg, siden de første 
sonder gik ned på Venus, haft 


inderligt ondt af blonde Orthon, 
som George mødte i 
Mohaveørkenen. Hvis det rare 
rumvæsen fra Venus virkelig var 
trådt ud af sin flyvende tallerken 
for at møde cafeteriabestyreren fra 
Mount Palomar, ville han - Orthon 
- være eksploderet som en 
dybhavsfisk, der hales op til 
overfladen. 

Til alt held døde han - George, 
ikke Orthon - i 1965. Før 
rumsonderne begyndte at regne 
ned over Mars og Venus. (En 
navnefælle til Orthon blev hyper- 
aktiv i Danmark et par år senere, 
men det er en anden myte, som 
Rothstein mærkværdigvis 
ignorerer). 

Personlig var jeg allerede 
begyndt at svigte George Adamski, 
da jeg fik et lille dyr galt i halsen - 
et dyr, som han påstod, han havde 
set på Månen. Allerede da vidste 
jordisk videnskab, at der så at sige 
ingen atmosfære er på vores 
drabant. Adamskis troværdighed 
blev ikke bedre, da han berettede 
om en tur til Saturn, hvor han - 
med klædelig beskedenhed - 
repræsenterede Jorden i et kosmisk 
råd. Selv en nysproglig måtte ane, 
at George på Saturn ville have 
mødt den modsatte skæbne af 
Orthons i den californiske ørken: 
Klemt til døde. Det er et spørgsmål 
om tyngdekraft, ikke åndelighed. 

Kort sagt, gode, gamle George 
var en svindler. Charmerende og 
ret harmløs, men løgnen tog 
kraften af hans historie. For det 
grundlæggende skel går mellem 
sandhed og løgn. Det mente 


Adamski og hans kolleger i kon¬ 
taktpersonbranchen nok ikke. 

Værre er det, at Mikael Rothstein 
heller ikke synes at mene det. Han 
bliver nemlig ved at tale om virke¬ 
ligheder. Det kan man også godt 
tale om, men så skal man være 
klar over, at man har overskredet 
den altafgørende grænse mellem 
fakta og fiktion. Fiktion er fin, men 
ikke virkelighed. “Virkeligheden 
er det, der ikke forsvinder, når du 
holder op med at tro på det,” som 
SF-forfatteren Philip K. Dick 
skrev. 

Dick var en slags manisk 
virkelighedssøger - modsat 
Scientologys stifter, hans SF- 
kollega L. Ron Hubbard, der 
hævdede, at “det er sandt, når det 
er sandt for dig.” 

Hvad har Hubbard for resten 
med ufoer at gøre? Ganske meget. 
Egentlig er Scientology den største 
rumkuller-kult (hvis man ikke 
vælger kun at se dens anden 
aspekt: fed forretning). Ifølge 
Hubbard er vi alle rester af 76 mio. 
år gamle rumvæsner, der blev 
tvangsforflyttet til Jorden og 
myrdet for, at de kunne reinkarnere 
her. 

Her bommer Rothstein i øvrigt 
igen ved at påstå, at vore 
“thetaner” - sjæle - ifølge 
Hubbard skulle være kommet til 
Jorden for billioner af år siden. Gør 
det nogen forskel ved så mægtige 
tidsperioder? Faktisk ja. For 
Hubbard - der hævder, at han 
fortæller en sand beretning - 
fortæller, at staklerne blev bragt 
hertil indfrosset i isklumper og 

anbragt ved navngivne vulkaner, 
som ikke eksisterede for 76 mio. år 
siden. Scientology-stifteren bringer 
altså igen her en lodret løgn til 
torvs. 

Man kan ikke forlange af folk 


som Buddha, Moses, Jesus eller 
Muhammed, at de skulle være 
videnskabelige, da de grundlagde 
deres religioner, for der fandtes 
ikke videnskab dengang, og de 
ville ikke være blevet forstået, hvis 
de havde talt i videnskabelige 
termer. Men når en moderne 
religionsstifter udtaler sig om 
virkeligheden - endda for at 
underbygge noget, han kalder en 
moderne, videnskabelig religion, 
og så alligevel gang på gang 
kommer med bevisligt usande 
“fakta”, så afslører han sig som 
svindler og charlatan. 

Der må stilles lidt andre krav til 
moderne religionsstifteres omgang 
med kendsgerninger, end der måtte 
- og kunne - stilles i den grå, før- 
naturvidenskabelige oldtid. Men 
Rothstein skriver direkte, at der 
ingen grund er til at tolke 
Hubbards projekt som et svindel¬ 
nummer. Så tror jeg ikke, jeg ville 
bryde mig om at købe en brugt bil 
af Rothstein. 

Den franske Rael-rumkult er 
endnu uhyggeligere end 
Scientologys ensretning af troende. 
Rael prøver ikke at lave mentale 
kloner, men lover bl.a. evigt liv 
ved kloning og evig sex med 


kloner, der bare destrueres efter 
orgierne. KZ-lejrene Dachau og 
Neuengamme er søndagsskoler i 
forhold til det menneskesyn. 

Hubbardister og raelianere har 
lov at tro, hvad de vil. I demokra¬ 
tier har selv de, der vil demokratiet 
til livs, tro- og taleret. Det store 
problem er at finde en måde at 
imødegå dem, før det bliver 
nødvendigt at gøre det på samme 
måde, som demokratierne måtte 
imødegå nazismen (der også havde 
okkulte rødder). 

Rothsteins bog er ikke synderlig 
brugbar i den retning, netop fordi 
han opererer ud fra den sproglige 
misforståelse, at der er mange 
virkeligheder. Der er kun én. 
Derimod er der mange 
virkelighedstolkninger eller 
livssyn, men det er noget ganske 
andet. 

De påvirker virkeligheden - 
gennem de troendes handlinger - 
men de er ikke virkeligheden, og 
derfor er det misvisende at tale om 
forskellige “religiøse virkelighe¬ 
der”. Og det er endnu mere 
misvisende at sidestille religio¬ 
nerne, som Rothstein konsekvent 
forsøger. Det svarer nogenlunde til 
at sidestille champignon og hvid 


Oplev det ukendte 

Skandinavisk UFO Information (SUFOI) har siden 
1957 udgivet mange materialerom ufo-fænomenet 
og hjemkøbt bøger, hæfter, videoer, cd-rom’er 
m.m. fra udlandet til videresalg gennem UFO-Nyt. 

I dag har vi så stort et udvalg, at vi slet ikke har 
sider nok i UFO-Nyt til at annoncere for alle de 
mange spændende materialer. Derfor har vi udgivet 
et 24 siders katalog med en samlet oversigt over 
alle salgsmaterialer. 

Du kan få kataloget tilsendt gratis ved at udfylde 
nedenstående kupon (eller en fotokopi af den) og 
sende den til: SUFOI, Postboks 2820 Gentofte. 


□ Ja, tak. Send et eksemplar af kataloget 
“Oplev det ukendte. Katalog 2000” til: 



Navn: 


Adresse: 
E-mail: . 

fluesvamp, fordi begge dele er 
hvide svampe. Førstnævnte er 
spiselig og gavnlig, sidstnævnte 
lige så dødbringende som Heavens 
Gate sektens ufotro. 

Så man skal passe på, hvad man 
tror. Prøv ånderne! som Paulus 
sagde. 

Det gælder selvsagt også 
Rothsteins bog. For selv om han 
søger at give en redelig fremstil¬ 
ling af ufomytologien, er det ikke 
hele sandheden om ufo-syndromet. 
Blandt andet fravælger han på 
forhånd den mest interessante 
mulighed, nemlig at der i høstak¬ 
ken af misforståede naturfænome¬ 
ner, vandrehistorier og åbenbarin¬ 


ger fra religiøse galninge og ditto 
spekulanter kunne skjule sig et 
enkelt konkret rumskib. Chancen 
er elektronmikroskopisk. Men 
den er der. 

Lad os bare lege videre med 
den mulighed, men uden at kalde 
ideen virkelighed, før ET lander 
på Rådhuspladsen. I ventetiden 
kan vi så studere myterne og 
mytomanerne. Blandt andet for 
ikke at blive ramt i nakken af 
dem. George Adamski ville aldrig 
være blevet verdensberømt i 
Danmark, hvis vi havde kunnet 
se, at han stjal det meste af sin 
“virkelige” historie fra 
teosofferne, men i 50’erne kunne 


danskere, der kendte noget til 
teosofi, tælles på en gammel 
savværksarbejders fingre. Vi var 
værgeløse. Hvilken undskyldning 
har man for at være lige så naiv i 
dag? 


□ 


Mikael Rothstein: Ufoer og 
rumvæsener. Myten om de 
flyvende tallerkener , i serien 
Gyldendal Nye Religioner, 
Gyldendal 2000, 256 sider, 
kr. 229,00. 


En kommentar til " 19 Direkte 


// 


Mikael Rothstein (MR) er et 
produkt af et uddannelsessy¬ 
stem, som selvklart ikke kan 
acceptere et fænomen, som ikke 
allerede er beskrevet af naturvi¬ 
denskaben. Det almindelige 
menneskes problem i forhold til 
MR er, at MR er utroligt 
vel formulerende og desuden har 
en akademisk fremtræden, som 
gør, at ethvert mindre studeret 
menneske vil afholde sig fra 
videre debat. 

Vi, der har set noget usædvan¬ 
ligt, føler os sidestillet med 
mennesker, der tror på nisser og 
trolde, og MR kan snart få os til 
at føle os som åndelige under¬ 
målere - som rene tåber. MR 
ved, at han i kraft af sin oratori¬ 
ske begavelse til enhver tid kan 
debattere sig frem til, hvorfor 
folk tror, de har set noget 
usædvanligt. 1 Holbergs 
“Erasmus Montanus” kunne 
Rasmus Berg disputere degnen 
sønder og sammen. Han kunne 
sågar bevise, at hans egen mor 
var en sten. 

Jeg, på den anden side frygter 
en smule, at MR’s selvsikre 
fremfærd vil afholde ganske 
almindelige mennesker fra at 
komme frem med deres observa¬ 
tioner, simpelthen fordi de er 
bange for at blive latterliggjort. 
MR har, formodentlig pga. 
udgivelsen af sin nye bog, en 
temmelig kraftig eksponering i 
medierne for tiden. En ekspone¬ 
ring som rammer alle de, som 
via frivilligt ulønnet arbejde har 
beskæftiget sig seriøst med ufo¬ 
sagen. 


Må jeg så lige give Peter 
Nørgaard en stor cadeau. Han 
lod ikke vi observatører i 
stikken. Behændigt undlod han 
at gå i verbalt clinch med den 
velformulerende Rothstein, vel 
vidende at det var blevet til en 
verbal massakre af hele ufo¬ 
sagen. Peter var vores særdeles 
kloge talsmand, alle vi der har 
set noget anderledes, alle vi der 
ikke vil stemples som idioter, 
alle vi der ikke nødvendigvis 
mener, at vi har set fremmede 
rumvæsner, men alligevel gerne 
vil have en observation under¬ 
søgt. 

Peter forsvarede os på en 
saglig og nøgtern facon, og det 
er her, SUFOTs berettigelse 
ligger. Ikke tilhænger af fanta¬ 
sterier og alligevel ikke afvi¬ 
sende, med en vilje til at 


undersøge menigmands observa¬ 
tioner. Peter forsvarede på 
glimrende vis, at der kunne være 
et fænomen, ingen af os kender 
til. De mennesker, der ringede 
ind (under tv-indslaget), havde 
set noget, der for dem var 
usædvanligt, og MR har ingen 
baggrund eller ret til at bagatelli¬ 
sere disse menneskers observa¬ 
tioner. 

Lad SUFOI være en kritisk, 
undersøgende, fordomsfri 
forening, som I så glimrende har 
været det i mange år. Og et stort 
tillykke til Peter Nørgård, som 
forsvarede ufo-sagen til UG med 
kryds og slange. Tak, Peter! □ 

Flemming Poulsen, 
5270 Odense N. 


Baggrund 


Tirsdag den 6. juni 2000 
udkom religionshistorikeren 
Mikael Rothsteins (f. 1961, 
mag.art. & Ph.d.) bog UFOer 
og rumvæsener. I ugerne op til 
udgivelsestidspunktet rede¬ 
gjorde danske aviser grundigt 
for Rothsteins synspunkter, 
ligesom danske tv-kanaler 
bragte interviews med 
Rothstein. I tv-udsendelsen 
“19 Direkte” den 31. maj var 


både Mikael Rothstein og 
Peter Nørgaard (ansvarlig for 
SUFOTs informationsarbejde) 
i studiet, ligesom et par seere 
ringede ind og fortalte om 
deres observationer. Udsendel¬ 
sen fik mange seere til at 
reagere, bl.a. i form af breve 
til SUFOI. Flemming Poul¬ 
sens brev - gengivet her på 
siden - er blot ét af dem. 

Notitser 





Kort fortalt 





ufoer 


Mellem kl. 09.40 og 10.40 den 27. 
januar så omkring 30 mennesker, 
som arbejdede ved Post Group 
Studios i Hollywood, to store, 
ovale objekter flyve sammen med 
otte mindre højt på himlen. Som 
en helikopter - farven er ikke 
oplyst - nærmede objekterne sig, 
mens de små dannede en ring om 
de store, som for at forsvare det, 
som et af vidnerne udtrykte det. 

En helikopterpilot, som befandt 
sig omkring 30 m oppe, så også 
objekterne. Helikopteren forlod 


området på det tidspunkt, hvor de 
små objekter dannede en V-form 
bag et af de store og fløj mod vest. 
Det tilbageværende store objekt 
fløj lodret i vejret og forsvandt ud 
af syne. 

Nogle få minutter senere blev 
endnu et objekt set gennem en 
kikkert. Det blev beskrevet som 
“ovalt med en gullig ring omkring 
midten. Den øverste del var rød og 
den nederste grøn.” 

Tilfældigt eller ej, på det 
tidspunkt, hvor observationen fandt 


sted, lagde studierne lokaler til 
indspilningen af Steven Spielbergs 
nye højbudget serie i 14 dele om 
ufo-bortførelser. Der var måske 
tekniske konsulenter til produktio¬ 
nen med i objekterne? □ 

Kilde: 

CNI News , vol. 5, nr. 24, 16. 
februar 2000 l-for 



i 25 år? 


Der har været en længerevarende 
debat om ufoer i Weekendavisen, 
bl.a. foranlediget af Mikael 
Rothsteins nye bog “UFOer og 
rumvæsener”. Et af indlæggene i 
Weekendavisens bogsektion, 7.- 
13. juli 2000 var fra Jørn Chri¬ 
stensen (JC), Gadevang, Hillerød, 
der bl.a. skrev: 

“Før der bringes en masse bort¬ 
og søforklaringer om ufoer, synes 
jeg, man skulle stille et spørgsmål 
til luftforsvaret i Danmark: 
Hvorfor pålægges personalet 25 
års tavshedspligt, såfremt de har 
deltaget i observationer af 
UFOer?... 

Specielt jagerpiloter, der som de 
første alarmeres ved observatio¬ 
ner, er ramt af denne pligt/trivsel - 
men de tilhører måske qua 
indvælgelsen alle en hemmelig 
religiøs sekt? Det kan forsvaret 
sikkert også give en god forkla¬ 
ring på.” 

Dette læserbrev afstedkom en 
henvendelse til SUFOI via vor 
hjemmeside fra en af vore læsere 
(FO), der samtidig sendte en kopi 
af sin forespørgsel til Flyver¬ 


taktisk Kommando. FO ville gerne 
vide, om det nu også kunne være 
rigtigt, at der var en sådan 25 års 
tavshedspligt for forsvarets 
personel. Der er i skrivende stund 
ikke kommet svar på denne 
henvendelse. 

Niels W. Andreasson i Tikøb har 
til gengæld sendt et læserindlæg til 
Weekendavisen, 14.-20. juli 2000, 
hvor han bl.a. skriver: 

“...Jeg er tidligere jagerpilot og 
nuværende kaptajn i SAS, og jeg 
kan forsikre JC og den danske 
befolkning om, at der ikke er 
pålagt personellet i Flyvevåbnet en 
sådan tavshedspligt. Som jager¬ 
pilot er man sikkerhedsgodkendt 
på grund af nødvendigt kendskab 
til fx beredskabsplaner, og i denne 
godkendelse er inkluderet en ikke 
tidsbegrænset tavshedspligt. 

Denne tavshedspligt indeholder 
intet vedr. evt. ufo-iagttagelser. 

At jagerpiloter skulle være de 
første, der bliver alarmeret ved 
observationer, er heller ikke 
korrekt. Forsvaret har andet langt 
mere jordnært at bruge sine 
ressourcer til end at sende jagerf ly 


på vingerne på grund af en 
indberetning om en tilfældig 
observation af et fænomen, som 
måske ikke umiddelbart kan 
forklares. 

JCs påstande har intet med 
virkeligheden at gøre. Med dette 
indlæg bliver jeg nok, som sikkert 
også Mikael Rothstein er blevet 
det på grund af sin bog, af para¬ 
noide ufologer beskyldt for at være 
en del af den internationale 
konspiration, hvis hovedopgave - 
påstås det - er at holde verdens 
befolkning i uvidenhed om 
rigtigheden i ufo-beretningerne. 
Men jeg er sikker på, at vi overle¬ 
ver!” 

Så vidt debatten i skrivende 
stund. 

I et kommende nummer af UFO- 
Nyt vil vi tage sagen op igen, og 
har læserne i mellemtiden informa¬ 
tioner eller kommentarer, der 
seriøst kan bidrage til at oplyse 
sagen, så hører vi i redaktionen 
meget gerne herom. □ 

Ole Henningsen 

Alle kender datoen den 24. juni 1947 og navnet Kenneth Arnold. Men kun de 
færreste har hørt om Bill Bequette - journalisten som først interviewede Arnold 
og dermed indledte de flyvende tallerkeners tidsalder. Den franske sociolog 
Pierre Lagrange har talt med Bill Bequette. 


Bill Bequettes artikel blev trykt i den 
avis, han arbejdede for, Pendleton 
“East Oregonian”, den 25. juni 
1947, og i aviser som var tilsluttet 
Associated Press’ net. Jeg havde et 
stærkt ønske om at møde ham. Han 
var, når alt kommer til alt, et vigtigt 
led i en lang kæde. 

Takket være ufoforskeren Greg 
Long sporede jeg Bill Bequette til 
Richland-Pasco-Kennewick-området 
i Washington. Jeg skrev til ham og 
blev glad, da jeg modtog et svar. Jeg 
skrev igen og stillede Bequette 
mange spørgsmål, som han besva¬ 
rede. Så fortalte jeg ham, at jeg 
ønskede at besøge ham i Pacific 
Northwest-området. Han advarede 
mig om, at jeg ville bruge mange 
penge og kun opnå et magert 
resultat. Jeg insisterede, og jeg tror, 
at mit umulige projekt med at 
rekonstruere hændelserne fra 1947 
morede ham. Han indvilligede i at 
møde mig. Vi mødtes i juli 1988. 

Bill Bequette forsøgte aldrig at 
opnå berømmelse for den historie, 
han bragte til torvs. Jeg medbragte 
nogle billeder af East Oregonians 
bygning, af Kenneth Arnold og hans 
fly, og de artikler som Bill Bequette 
havde skrevet i Oregonian. Jeg 
afspillede også et bånd, hvor der var 
et interview med Kenneth Arnold 
optaget fra en radioudsendelse den 
26. juni 1947 på radiostationen 
KWRC. Jeg havde fundet det blot 
nogle uger tidligere. 

Det efterfølgende er hovedsageligt 


fra korrespondance med Bill 
Bequette. 

PL: Hvordan mødte De Kenneth 
Arnold? 

BB: Mit første møde med 
Kenneth Arnold? Den 25. juni 1947. 
Både Nolan Skiff og jeg var på det 
lille kontor, da Arnold dukkede op. 
Som jeg husker det, talte vi begge 
med ham og lyttede til hans historie. 
Vi fortalte ham, at vi ikke havde 
nogen anelse om, hvad han havde 
set, men ville sende historien til 
Associated Press i håbet om, at en 
redaktør eller avislæser var i stand til 
at give en forklaring på de mærke¬ 
lige objekter. 

Det første møde varede højst fem 
minutter. Nolan Skiff tog nogle få 
notater og skrev en kort historie, som 
jeg fik presset ind nederst på 
forsiden. Så skrev jeg, så vidt jeg 
husker, en endnu kortere historie til 
AP’s net. Vi var kun nogle få 
minutter fra trykstart, så vi havde 
ikke tid til mere. 

PL: Hvorfor sendte De historien 
til AP? 

BB: Historien blev sendt til AP 
som en selvfølgelighed. Associated 
Press er et fællesskab, og en 
medlemsavis er forpligtet til at sende 
sine lokale historier. Dengang var 
AP-medlemsaviseme i Oregon både 
koblet sammen og koblet til AP 
bureauet i Portland med en 
fjernskriverforbindelse, i daglig tale 
kaldet en “C wire”. Medlems¬ 
aviserne “hullede” deres historier og 


sendte dem ud på C wiren. Andre 
aviser kunne frit bruge historierne 
fra C wiren, og AP bureauet tog alt, 
hvad Portland redaktørerne mente 
havde regional eller national 
interesse og sendte det ud på AP’s 
hovednet. 

Historierne fra C wiren blev af og 
til skrevet om, før de blev sendt ud 
på hovednettet. Jeg hullede den 
originale historie til C wiren. 

PL: Hvad skete der så? 

BB: Da jeg vendte tilbage til 
kontoret efter frokost, var receptions¬ 
damens øjne så store som underkop¬ 
per. Hun sagde, at aviser fra hele 
landet og Canada havde ringet. De 
ønskede flere detaljer om de 
“flyvende tallerkener”. 

Jeg tilbragte de næste to timer 
sammen med Arnold på hans 
hotelværelse. Ud fra det interview 
skrev jeg en længere historie. 
Historien blev telefoneret til AP i 
Portland. Næste morgen havde 
næsten alle aviser i landet historien 
på forsiden. 

Selv efter 40 år er jeg noget 
forlegen over for den originale ufo¬ 
beretning. Min forlegenhed skyldes, 
at jeg i første omgang fejlagtigt 
overså, hvilken stor historie Arnold 
havde med til kontoret den dag. 

PL: Hvem skabte begrebet 
“flyvende tallerken”? 

BB: Jeg husker ikke, om Arnold 
brugte ordene “tallerkenformet 
fartøj” eller ej. Jeg er tilbøjelig til at 
tro på hans version [ at han kun talte 



AF PIERRE 
LAGRANGE 


9W 


(Tegning: 
Henrik Klinge 
Pedersen) 
























22 UFO-NYT 3/00 


Fænomener 


AF OLE 

HENNINGSEN 



Tro u vel ots 
illustration med 
Leon iders 
mærkelige baner 
den 13.-14. 
november 1868. 


om, at objekterne bevægede sig som 
en tallerken, der slog smut på 
vandet] vel vidende, at journalister 
har tilbøjelighed til at gengive fraser. 
Jeg er sikker på, at jeg ikke skabte 
begrebet “flyvende tallerkener”. 

PL: Hvordan har De det med 
Kenneth Arnold? 

BB: Arnold gav dengang ikke 
indtryk af at være en person, der “så 
ting”. Nolan Skiff anså også Arnold 
for at være en ærlig og oprigtig 
person, som var rådvild over det, han 
så den dag. Arnold var meget 
samarbejdsvillig, da jeg besøgte 
ham på hans hotel for at følge op på 
historien. Efter hvad jeg husker, 
virkede han ivrig efter at besvare alle 


mine spørgsmål så udførligt som 
muligt. 

Arnold blev de følgende dage og 
uger genstand for mange vittigheder. 
Mange af dem var nu ikke ret gode. 

Da han kom til mit kontor nogle 
få uger efter sit første besøg, bar han 
på et 8 mm filmkamera med 
telelinse. Hans hensigt var, sagde 
han, at få billeder af de næste 
“flyvende tallerkener” han så. 

PL: Hvad mener De om den 
udvikling, der er sket i ufo-debatten? 

BB: 50 år efter Arnold fortalte, at 
han havde set “flyvende tallerkener” 
flyve mellem skyerne over Cascade 
Mountains, og efter tusinder, måske 
millioner af ufo-observationer fra 


hele kloden, mener jeg, at mindst én 
burde have været opsnappet nu. Som 
jeg fortalte før, gav Arnold ikke 
indtryk af at være en, der så ting, 
som ikke eksisterede, eller en der 
dagdrømte sig til mærkelige ting, så 
han kunne få sit navn i aviserne. 

Min skepsis og tvivl betyder ikke, 
at ufoer ikke eksisterer, eller at det, 
som Kenneth Arnold så, ikke var 
virkeligt. Der er måske noget rigtigt 
i teorien om, at nogle ufoer er 
tophemmelige fly, som enten vores 
regering eller en anden regering 
tester. a 

Kilde: 

IUR, Winter 1998 /-for 


Gådefulde stjerneskud 


Ny dansk observation har visse lighedspunkter med ejendommelig amerikansk 
meteorobservation fra 1868. 


En af vore læsere rapporterede via 
SUFOI’s hjemmeside om en obser¬ 
vation af et ejendommeligt lys, der 
blev set på himlen den 10. maj 2000 
kl. 23.46. 

Observatøren befandt sig i Aal- 
borg-området og fik øje på lyset i 
syd. I en højde af ca. 15 grader be¬ 
vægede det sig mod øst i løbet af 8- 
10 sekunder. 

“Jeg troede først, det var et stjer¬ 
neskud, men undrede mig over, at 
det varede så længe,” fortæller ob¬ 


servatøren HH fra Aalborg og fort¬ 
sætter: “Pludselig ændrede det ret¬ 
ning to gange. Det bevægede sig i S- 
form, hvorefter det forsvandt ud af 
syne bag en høj bygning. Bevægel¬ 
sen startede fra højre, og det så ud, 
som om højden var aftagende, hvor¬ 
efter det siksakkede i S-form, og for¬ 
svandt bag bygningen.” 

Kontrollerer vinklen 


Rapportøren HH har senere igen 


besøgt observationsstedet i et forsøg 
på at kontrollere vinklen til det ob¬ 
serverede lys. Han tilføjer derefter: 

“Jeg vil bestemt ikke afvise, at det 
har været et meteor eller andet ned¬ 
fald, der har siksakket. De enorme 
påvirkninger, der er på et legeme, 
der entrerer Jordens tiltagende tyk¬ 
kere atmosfære, kan vel tænkes at 
spinne eller dreje det, hvis legemet 
ikke er plant-symmetrisk.” 

Ingen konklusion 


Det er ikke umiddelbart muligt at 
sige noget nærmere om, hvad der 
kan have forårsaget denne observa¬ 
tion. 

Selv om der næppe kan drages en 
direkte parallel, leder den akavede 
bevægelse hen over himlen tanken 
hen på eksempler i den astronomi¬ 
ske litteratur, hvor rapporterede 
meteorer tilsyneladende har opført 
sig besynderligt. 

Meteor fra 1868 


Amerikaneren Barry Greenwood 
fortæller om nogle af disse hændel¬ 
ser i en artikel i sit tidsskrift “U.F.O. 
Historical Revue”, marts-udgaven 
2000. 

Her ser man fx en spændende 
illustration lavet af den da 41-årige 
Etienne Leopold Trouvelot i Med- 
ford i Massachusetts, USA. Tegnin¬ 
gen viser meteorsværmen 
Leoniderne observeret over 5 timer 
natten mellem den 13. og 14. no¬ 
vember 1868. De afbildede meteor- 

baner er absolut ikke alle de typiske 
baner for sådanne fænomener. 

Trouvelot fortæller følgende om 
sine iagttagelser: 

“Mine observationer begyndte lidt 
efter midnat og fortsatte uden 
afbrydelse til solopgang. Over tre 
tusinde meteorer blev observeret i 
denne periode på den del af himlen, 
der var synlig fra et nordvendt 
vindue i mit hjem. Maksimum 
indtrådte mellem kl. fire og kl. fem, 
da meteorerne optrådte med op til 15 
i minuttet. 

Generelt var stjemeskuddene ret 
store. Mange af dem var som Jupiter 
i lysstyrke og tilsyneladende 
størrelse, mens nogle få af dem var 
større end Venus, og så lysstærke at 
de kastede tydelige skygger. En stor 
del af dem efterlod lysende spor, der 
forblev synlige på himlen i en 
kortere eller længere periode. 

Almindeligvis havde disse 
meteorer enten lige eller svagt 
kurvede baner hen over himlen. Men 
ret mange af dem udviste ekstraordi¬ 
nære bevægelser og fulgte komplice¬ 
rede baner, hvoraf nogle var ret 
uforståelige. 

Hvor nogle af dem bevægede sig i 
bølgeformede eller skarpe siksak- 
bevægelser, bøjede andre af til den 
ene eller anden side i nye retninger, 
efter i starten at have bevæget sig i 
lige baner. Adskillige af dem, der så 
ud til at bevæge sig i en lige bane 
med stor hastighed, ændrede 
pludselig deres bane i skarpe drej i 
andre retninger uden tilsyneladende 
at sagtne farten.” 

Medlem af observatoriestaben 


Med baggrund i sin årelange 
interesse for astronomi blev Etienne 
Leopold Trouvelot i 1872 knyttet til 
Harvard College Observatory som 
medlem af staben. Her udarbejdede 
han bl.a. i tusindvis af astronomiske 
tegninger baseret på sine studier ved 
hjælp af observatoriets 15 tommer 
refraktor. 

Femten af Trouvelots tegninger 
blev udgivet med udførlige beskri¬ 
velser med titlen “The Trouvelot 
Astronomical Drawings Manual”, 
Charles Schribner’s Sons, N.Y. 

(1882). Blandt disse udgivne 
tegninger var Trouvelots specielle 
observationer fra den 13.-14. 
november 1868 gengivet på side 
116/117. 

Hvad så han? 


Nogle af de ejendommelige observa¬ 
tioner kan måske forklares ved fx 
autokinese, eller eksplosioner der 


evt. kan ændre flyveretningen i det 
nedstyrtende himmellegeme. 

Autokinese er et almindeligt kendt 
fænomen, hvor øjets ufrivillige 
bevægelser kan få et lys på den 
mørke nattehimmel til at se ud, som 
om det siksakker hen over himlen. 

Det er dog rimeligt at gøre 
opmærksom på, at Trouvelot var en 
erfaren observatør. Men at der jo 
samtidig er tale om hans egne 
kunstneriske gengivelser af det 
observerede - ikke fotografier! 

Meteor i skarpt drej 


Om den mest bemærkelsesværdige 
meteorbane, hvor man ser meteoret 
dreje af i en meget skarp vinkel, 
fortæller Trouvelot selv: 

“Et af dem, der varet meget 
fremtrædende objekt, bevægede sig 
langsomt i en lige bane, da det 
pludseligt drejede af i en skarp 
vinkel og fortsatte sin bane igen i en 
lige linje. Baneændringen var en 
spids vinkel, således at det næsten 
fløj tilbage i samme retning, som det 
kom fra. 

Rester af alle de meteorer, der 
havde disse usædvanlige baner, 
kunne bagefter ses på himlen i form 
af lysende spor. Det var derfor nemt 
at konstatere, at disse baner ikke 
skyldtes et synsbedrag. 

I et tilfælde bemærkede jeg, at 
baneændringen faldt sammen med, 
at meteorets lysstyrke blussede op, 
dvs. det blev påvirket i faldet.” 

Set i 1833 


35 år tidligere observeredes også 
usædvanlige meteorbaner. Disse 
observationer fandt sted i forbindelse 
med den store meteorstorm den 12.- 
13. november 1833, der ses gengivet 
i “Smiths Illustrated Astronomy” af 
Asa Smith (1864). Illustrationen 
viser disse Leonider observeret i 
nærheden af Niagara Falls. 

Loop på himlen i 1902 


Fra Frankrig har man en tegning af 
en endnu mere bemærkelsesværdig 
meteor bane fra 1902. Observationen 
blev gjort af astronomen Lucien 
Libert den 9. februar 1902 kl. 07.40. 
Han var sammen med Lucien 
Briand, Schoux og Marcel Libert, da 
en yderst bemærkelsesværdig bolide 
(lysstærkt meteor) med en lysstyrke 
som Venus blev observeret i 
nærheden af stjernen Capella. 

Meteoret fløj i en nogenlunde lige 
bane i løbet af 3 sekunder til 
stjernebilledet Perseus, hvor det 
lavede en slags loop og skiftede 



retning og i en kurvet bane fløj mod 
stjernen Aldebaran. Da det ved 
denne position var ved at forsvinde, 
delte det sig i 3-4 svagere, lysende 
stykker. 

Det hele varede i ca. 12 sekunder, 
og meteoret efterlod sig på himlen et 
spor, der kunne ses i omkring 
halvandet minut. 

Jacques og Janine Vallee fortæller 
i bogen “Challenge To Science, The 
UFO Enigma”, Neville Spearman 
Lts. (1966) om denne og andre 
observationer af ejendommelige 
meteorer præsenteret af Lucien 
Libert for franske forskere i 1908. 

Nature, Marine Observer og andre 
tidsskrifter har også gennem tiderne 
rapporteret om usædvanlige 
meteorer. □ 


Skulle nogen af UFO-Nyts 
læsere have kendskab til denne 
type beretninger, hører vi meget 
gerne herom på redaktionen. 



Specielle 

meteorbaner over 
Niagara Falls 
den 12.-13. 
november 1833. 


Franske 
astronomer 
observerede en 
bolide, der i 
løbet af 12 
sekunder udførte 
en usædvanlig 
sløjfebevægelse 
på himlen den 9. 
februar 1902. 



















Vi er ikke alene! 


Jorden fik besøg fra rummet i 1947. Et rumskib styrtede ned ved 
Roswell i New Mexico. Det amerikanske militær bjergede vraget og 
besætningen. Umiddelbart efter nedsatte den amerikanske regering en 
tophemmelig forskningsgruppe. Gruppen fik navnet Majestic-12 
(MJ-12) og gik straks i gang med at undersøge nedstyrtede ufoer og 
deres besætninger samt forske i, hvorledes ufoernes avancerede teknik 
kunne udnyttes. Alt er foregået i dybeste hemmelighed - og hele 
verden er ført bag lyset i 50 år. Menneskeheden har aldrig fået glæde 
af MJ-12’s opdagelser! 

For snart 20 år siden dukkede en række dokumenter op. De beviser, 
at MJ-12 eksisterede. Fup! siger de fleste. Nej, de er ægte, siger andre 
- heriblandt dr. Robert M. Wood og Ryan S. Wood. 

Hør deres argumenter, læs alle MJ-12 dokumenterne og se bille¬ 
derne på CD-ROM’en The Seer et: Evidence That We Are Not Alone. 

The Secret er engelsksproget i professionel kvalitet og kan afvikles 
på alle Windows95 computere. 


Pris kr. 240,00 


ttfrtwdtMiyptMi 


THE SECRET 


The Secret: Evidence That We Are Not Alone bestilles ved at indbetale kr. 240 + kr. 17 (porto/ekspedition) i alt kr. 257 på 
giro 9 11 77 25 til SUFOI, Postboks 6, 2820 Gentofte. Husk at skrive bestillingsnummer CD-004 på modtagerdelen. 


Australske 

himmelfænomener 


Siden 1996 har ufologen Barry Taylor brugt mange timer på at betragte himlen 
over Grafton i Australien med videokameraet klar til optagelse. De mange 
timers skywatching har givet resultater: På videofilmen ses en lang række af 
de spændende himmelfænomener, som Taylor endnu savner en forklaring på - 
herunder adskillige dagslysfænomener. 

Måske kan du give en forklaring på “klynge”-ufoerne og den store “vand¬ 
mands-ufo”! 


50 min., engelsk. Kr. 250,00 


U.EO. Down-Under bestilles ved at indbetale kr. 250 + kr. 17 (porto/ekspedi¬ 
tion) i alt kr. 267 på giro 9 11 77 25 til SUFOI, Postboks 6, 2820 Gentofte. 
Husk at skrive bestillingsnummer V-008 på modtagerdelen. 




